
A szerzőről

Dr. Drábik János a Szabad Európa Rádió nyugdíjas vezető programszerkesztője.

1938. június 9-én született Budapesten. Csellistának készült. Zenei tanulmányait a budapesti Erkel Ferenc Zeneművészeti Szakiskolában és Zenei Gimnáziumban végezte Banda Ede növendékeként. Ugyanitt érettségizett 1956-ban. Kéztörés miatt azonban pályaváltoztatásra kényszerült. 1960-ban fejezte be tanulmányait az ELTE Állam- és Jogtudományi Karán, 1968-ban pedig az ELTE Bölcsészkarán, ahol filozófiát tanult. 1971-ben ügyvédi-jogtanácsosi vizsgát tett, előzőleg pedig a MÚOSZ Újságíró-iskoláját is elvégezte.

1979 novemberéig különböző jogi, szerkesztői és államigazgatási munkakörökben dolgozott. Amerikába történő távozását megelőzően az ERBE jogi osztályát vezette. A New York Universityn folytatta tanulmányait és 1981-ben bejegyzett jogtanácsos lett New York államban. 1983-ban Münchenbe került a Szabad Európa Rádióhoz, ahol Kézdi Pál néven számos műsort írt és szerkesztett. Sorozatot írt többek között a sztálinizmusról, az amerikai alkotmányról, a neokonzervativizmusról, a Szovjetunió történetéről. Öt éven keresztül szerkesztette a Világgazdasági magazint és a demokratikus intézmények működését elemző „Nyugati Úton” c. programot. 1989 februárjában a Szabad Európa és a Szabadság Rádió elnöke a „Superior Performance Award” kitüntetésben részesítette az 1988-ban nyújtott teljesítményéért, elsősorban az amerikai alkotmányról készült 32 részes sorozatáért.

1983-tól aktívan részt vett a müncheni Széchenyi Kör tevékenységében, ahol több előadást is tartott. 1993–1998-ig a Széchenyi Kör titkára volt. Rendszeresen írt a Münchenben megjelenő Nemzetőr c. lapba, és más magyarországi napi- és hetilapokba. Tanulmányait több folyóirat is közölte. Az 1999-ben megindult Leleplező c. könyvújság főszerkesztő-helyettese. Rendszeresen tart előadásokat az emberközpontú társadalom, a demokrácia és a pénzrendszer összefüggéseiről. Alapító tagja a 2000 áprilisában megalakult Összefogás a Fennmaradásért Szövetségnek, amelynek célja a magyar föld megőrzése és Kert-Magyarország feltételeinek megteremtése, Magyarország gazdasági és pénzügyi szuverenitásának visszaállítása, a részt vevő demokrácia megvalósítása, a népszavazás hatáskörének kiterjesztése, valamint a pénznek a nemzet alapvető fontosságú közintézményeként való kezelése.

2002-ben jelent meg a Miért kellett meghalnia a három Kennedynek c. könyve. Ezt követte még ebben az évben az Uzsoracivilizáció első kötete, majd 2003-ban a második és a harmadik kötete. Az Uzsoracivilizáció köteteiből már több kiadás elfogyott. 2004-ben jelent meg a Tudatmódosítás, amely az agyműködés befolyásolásának veszélyeire hívja fel a figyelmet. Az egy központból irányított világrendszer létrejöttének folyamatát elemzi az Új világrend? Világzsákutca c. tanulmánygyűjtemény. 2005-ben 1956 – A magyarok harmadik útja címmel jelent meg könyve, amelyben a kiutat keresi a kommunizmus és a pénzuralom zsákutcájából; A pénz diktatúrája c. kötet szintén 2005-ben rámutat, hogy milyen haszonnal járna a közpénzrendszer visszaállítása. A 2006-ban megjelent Világdemokratúra című könyvében részletesen taglalja, hogyan tette lehetővé a világdemokratúra rendszerének globális térnyerését a hitelpénz-monopólium agresszív terjeszkedése. 2007-ben az Orwellia című művében mélyrehatóan elemezte századunk igazi szuperhatalmát, a pénzimpériumot, a világ leghatalmasabb uralkodó csoportját. Az emberközpontú világrend című könyvében részletes elemzését adja annak, miként válthatja fel a kártékony globalizmust az egész emberiség érdekeit szolgáló hasznos globalizmus, az emberközpontú világrend. 2008-as Örvénylés című írása az életellenes világerők – elsősorban a korlátlan pénzhatalom – pusztító örvényléséről szól, amelyben az emberiség élet-halál küzdelmet vív a túléléséért. A 2009-ben megjelent Korszakváltás az egész emberiséghez szóló ajánlás, miképpen lehet összefogással korszakváltást, a harmonikus világrend új történelmi korszakát megvalósítani. 2010-ben foglalta össze A sötét újkor címen meglátásait a világelitről és jogelődjeiről, amelyek döntő szerepet játszottak a sötét újkor pénzuralmi viszonyainak kialakításában, s hogy ebből a sötét újkorból miképp lehet kikerülni harmonikus világrend létrehozásával.

Drábik János 1997-től 2000 márciusáig a Németországban működő magyar egyesületek, a BUOD elnökségének tagja, 1996-tól az MVSZ választmányába is beválasztották, ahol Dél-Németországot képviselte. Az 1998-as parlamenti választásokon a KDNP képviselőjelöltje volt Budapest 1. számú választási körzetében. 2004 óta részt vesz a magyar történelmi alkotmány hatályának helyreállítására törekvő Országos Nemzeti Bizottmány – egy civil szervezet – elnökségének munkájában.

Nős, felesége vegyész, tudományos kutató.

Előszó

Ez a könyv gyűjteményes formában más kötetekben előzőleg már megjelent írásokat tartalmaz, amelyeket a közös problematika – az emberiség és a zsidóság kapcsolatának az elemzése – kapcsol össze. Az újraközölt tanulmányok szinte fogaskerékszerűen kapcsolódnak össze, kiegészítik és átértelmezik egymást. Így alkotnak egységes egészet. 

A téma időszerűségét bizonyítja, hogy az elmúlt 130 év során nemcsak Európa, de az Egyesült Államok, Kanada és a világ több más országa is érett gyümölcsként hullott a nemzetközi pénzkartell ölébe, és került a globális pénzhatalmi elit irányítása alá. A hivatalos történetírás főáramlatához tartozó Carroll Quigley amerikai történész több éven kutathatott ezeknek a – nagyrészt zsidó vagy zsidó származású – pénzdinasztiák magánarchívumaiban. Kutatásai eredményeit foglalta össze a Tragédia és remény című munkájában, amelynek a 324. oldalán olvasható, hogy e nagy hatalmú pénzdinasztiák stratégiai célja

„…nem kevesebb, mint létrehozni a pénzügyi ellenőrzés olyan magánkézben lévő világrendszerét, amely képes uralni valamennyi ország politikai rendszerét és a világgazdaság egészét. Ezt a rendszert a világ központi bankjai feudális módon kontrollálnák összhangban azokkal a titkos megállapodásokkal, amelyeket a rendszeresen tartott magántalálkozókon és konferenciákon elfogadnak…”

Századunk magánellenőrzés alatt álló új világrendjében a zsidó hagyományban fogant értékrend szerint működik a pénzrendszer, a gazdaság, a fegyveres erő, a vélemény- és a politikai hatalom, de a kultúra egészében is meghatározó szerepe van a zsidó értékrendnek és gondolkodásmódnak. Mindez a judaizmus és a szemitizmus szerves részét alkotja.

Miként sikerült a kétségtelenül sok szenvedést, de sok történelmi sikert is átélt zsidó népnek ezt a modern új világrendet létrehoznia? Ebben döntő szerepe volt a zsidó nép etnikai-faji kollektív önazonossága tudatának, amelynek gyökerei a bibliai időkbe nyúlnak vissza. Egy nép Isten által történő vallási és etnikai kiválasztottsága bizonyos értelemben a közösségi önazonosság legmélyebb gyökerének tekinthető. Ebben az értelemben a kiválasztottság azt jelenti, hogy egy természetfeletti hatalom emberfeletti lénnyé teszi azokat, akiket kiválasztott. A kiválasztottak különleges viszonyban állnak a természetfelettivel, azzal az Istennel, aki meghatározott célra kiszemelte őket. A népek és emberek sokaságából bizonyos személyek és csoportok azt az ígéretet kapják Istentől, a Világszellemtől, az Univerzum Nagy Építőmesterétől, ha engedelmeskednek neki, érvényesíthetik Isten akaratát a világon. Ennek előfeltétele, hogy következetesen elkülönüljenek, kövessék a természetfeletti hatalom által kijelölt utat, és ily módon megkülönböztető szerepük legyen az emberiség üdvözülésében, amelyet maga az Istenség határoz meg.

Ha a kiválasztottak így tesznek, Isten megóvja és előjogokkal ruházza fel őket, mert különleges módon engedelmeskednek az akaratának, és azonosulnak Isten tervével. Egy ilyen kiválasztottság nem szükségszerűen jelenti egy csoport teljes elkülönülését és fensőbbségét a többi néphez, csoporthoz és emberhez viszonyítva, de elősegítheti ilyen helyzet kialakulását. Különösen akkor van ez így, ha maga az Isten is elsősorban egy bizonyos néphez kötődő, törzsi Isten, és csak másodsorban univerzális Istenség, aki az egész emberiség sorsának egyetemes Gondviselője is. A történelem során számos emberi csoport törekedett arra, hogy övé legyen az egyetlen igaz Isten, aki kiválasztja a többi nép közül. Az egyetlen igaz Isten által történt kiválasztás igazolja az adott nép elkülönülését és fensőbbségét mind biológiailag, etnikailag, mind társadalmilag, politikailag és szellemi képességekben is a többi csoporthoz, etnikumhoz képest. A felsőbbrendűségre való törekvés azonban nincs szükségszerűen az Isten által kezdeményezett kiválasztottsághoz kötve. Azok az emberek és embercsoportok, akik valamilyen módon megkülönböztetett védelemre, előjogokra törekednek, előszeretettel fordulnak támogatásért a természetfeletti erőkhöz. Arra törekednek, hogy valamilyen formában kapcsolatba léphessenek és megállapodást köthessenek a Mindenhatóval, aki megígéri nekik, hogy cserébe különleges státuszt biztosít nekik a népek körében.

Egy ilyen Istennel kötött megállapodás része a kiválasztás, valamint Istennek a parancsai, amelyek az abszolút és megszeghetetlen törvényt alkotják. A kiválasztás része a közösség megszentelődése, a feltételhez kötött előjogok, és minderről a tanúságtéttel. Az Istennel így elkötelezett nép befelé fordul, és bensőleg keresi az igazi azonosulást Istennel szigorú parancsainak a teljesítésében. Mindehhez elkülönülésre és mások kirekesztésére van szükség. Már csak egy kicsi kell ahhoz, hogy a kiválasztottak úgy véljék: a hatalom birtoklása – legyen az gazdasági, pénzügyi, katonai vagy politikai hatalom – annak a bizonyítéka, hogy a kiválasztott nép, etnikum, faj erkölcsileg helyes úton jár, ezért Isten áldása van rajta. Az Istennel kötött szerződés alapján történő kiválasztódásra a legjobb példa Izrael, de ez a fajta kiválasztottságtudat jellemezte a középkorban az örményeket és az etiópiaiakat is.

Ennek persze ellentmond azoknak a zsidóknak az álláspontja, akik már nem vallásosak, és szekularizált zsidóként a tudományok ismereteit és eredményeit részesítik előnyben. De a nem vallásos zsidók is – szinte kivétel nélkül – elfogadják, hogy az ősatya Ábrahámtól és feleségétől, Sárától, valamint gyermeküktől, Izsáktól és annak egyik utódától, Jákobtól, valamint az ő gyermekeitől, vagyis a mitikus bibliai törzsek ősatyáitól származnak anyai ágon. Ennek jelenkori modern világunkban is megvan a jelentősége. Ez a genetikai, faji jellegű, tehát vérségi származáson alapuló kiválasztottsági tudat tovább élt a szekularizált zsidóság körében is, a magasabb erkölcsiség, a közösségi összetartozás és a jótékonykodás értelmében. Ezért van az, hogy számos zsidó számára a kiválasztottság fokozottabb erkölcsi kötelezettségeket jelent. A zsidó népet nemcsak Istennek – Jahvénak – a Noéval kötött megállapodása köti, amelyre a legendák szerint az özönvíz után került sor, de kötelezik azok a törvények is, amelyeket a Sínai-hegyen kapott, és amelyek előírják nekik, hogy a többi néphez viszonyítva magasabb etikai követelményeknek tegyenek eleget. Egy ilyen magasabb követelmény Isten fokozott jelenlétét és ítéletét jelenti egyéni és közösségi életükben. Ez is hozzájárul ahhoz, hogy a zsidók etikailag és rituálisan elkülönülnek más népektől, és ez nemcsak a papi rendre, de az izraeli nép egészére vonatkozik.

A kiválasztottsághoz való ragaszkodás fontos a hagyományos értékek megőrzése szempontjából. A hagyományok életben tartása pedig erősíti a közösséget összeforrasztó önbecsülést. Egyes népek esetében a nemzeti tudat erősíteni tudja az adott népi-nemzeti közösség megmaradását. Az ilyen nemzettudat csak akkor tud megtartó erő lenni, ha az a közös történelmi és kulturális hagyományokhoz való – érzelmileg is megalapozott – ragaszkodáson alapul. Az ilyen közös célokat hatékonyan tudják erősíteni az egyes népek eredetéről, közös származásáról szóló hagyományok, azaz egyfajta transzcendens dimenzió, nemzeti mitológia fenntartása az adott etnikai közösség számára.

A zsidó kiválasztottság koncepcióját hatékonyan használták ki a cionista érdekcsoportok Izrael államának létrehozásánál. Azzal érveltek, hogy Izraelnek erre szüksége van, mert a történelem folyamán folyamatosan üldözték a zsidókat, amely létüket fenyegette. E szerint a nézet szerint a keresztények és a mohamedánok vagy asszimilálni, vagy megsemmisíteni, vagy elűzni akarták a zsidókat azokról a területekről, amelyek az ő ellenőrzésük alatt álltak. A zsidók keresztények általi üldözését gyakran azzal indokolták, hogy ők ölték meg Jézus Krisztust. Ez azonban nem alkalmazható a mohamedánokra. Már utaltunk rá, hogy a kereszténység és az iszlám olyan küldetéssel rendelkező vallások, amelyek térítő vallásként megpróbálták hitüket kiterjeszteni azokra, akik nem tartoztak saját lelki-szellemi-vérségi közösségeikhez. A judaizmus azonban nem térítő és terjeszkedő vallás, és a zsidók többsége ellenzi, hogy mások is felvegyék a zsidó vallást. Ennek az az oka, hogy ha a zsidók fenn akarnak maradni, mint különálló nép, és Izrael feladata, hogy ehhez biztonságos menedéket nyújtson, akkor a zsidó vallást meg kell őrizni a vérségileg, genetikailag, valamint gondolkodásmódjukban és magatartásukban is elkülönülő zsidó közösségek számára.

A kiválasztottságot nemcsak a választott nép közössége szempontjából mérlegelhetjük, hanem abból a szempontból is, hogy hasznos lehet-e az emberiség egésze számára, ha egy elkülönülő etnikum magát kiválasztottnak tekinti. Az egyik érvelés az, hogy a kiválasztottság biztosítja a kiválasztott csoportnak az erkölcsi tisztaságot, és ez valamennyi nép érdekében áll. Ezt a tisztaságot az elkülönülés és a kirekesztés teszi lehetővé, mert ily módon a kiemelkedő tulajdonságok és az erőteljesebben érvényesített erkölcsi kötelezettségek megfelelő vezetéshez és tudományos-kulturális eredményekhez juttathatják azokat, akik nem kiválasztottak.

Az Istennel való egyezségen alapuló szerződéses kiválasztottság a konzervatív értékrendhez áll közel. Ezen értékrend alapján azok az etnikai csoportok, amelyek megállapodást kötöttek Istennel, nem csak a saját sorsukkal törődnek, de az egész emberiség sorsával is. Kiválasztottnak lenni Isten vagy a történelem által meghatározott feladatok ellátására együtt jár különleges etikai kötelezettségek vállalásával is. E kötelezettségek teljesítésétől függnek a kiválasztottsággal járó előjogok. Eszerint a kiválasztott nemzeteknek fenn kell tartaniuk a társadalmi igazságosság magas szintjét és magasztos céljaiknak megfelelően kell tökéletesíteniük a világ politikai rendszerét. Ahhoz, hogy ezeknek a magas követelményeknek a kiválasztottak meg tudjanak felelni, éles határt kell vonni a kiválasztottak és a nem kiválasztottak között azért, hogy fenn lehessen tartani azt a magas rendű spirituális tisztaságot, erkölcsi emelkedettséget, amelyre a kiválasztottaknak a küldetésük teljesítéséhez szükségük van.

A kiválasztottsághoz kapcsolható az az egyedülálló szerep, amelyre Izrael a zsidóság kulturális teljesítménye alapján tarthat igényt. Az elkülönülés, amelyet a kiválasztottság hozott létre, lehetővé tette a zsidó kultúra virágzását, és valamennyi ember hasznára szolgáltak azok az intellektuális vívmányok, amelyeknek köszönhetően a zsidók magukat a „könyv vagy az írások népének” nevezhetik. Ez a nézet azért figyelemre méltó, mert átértelmezi a kiválasztottságot. Eszerint ez többé nem a partikuláris elkülönülés egyik formája, hanem az univerzális együttműködés eszköze.

A kiválasztottságnak lényeges eleme az elkülönülés által fenntartott tisztaság, mert így lehet a szükséges emelkedett erkölcsi feltételeket biztosítani az emberiség egészének a vezetéséhez. Szükségszerűen adódik a kérdés: miként tudják ezt a vezetést követni a nem kiválasztottak? Hogyan tudják utánozni a nekik felkínált példamutató magatartást? A hagyományos elképzelés az, hogy a vezetést vállaló közösségnek el kell különülnie, hogy fenn tudja tartani megkülönböztető jegyeit. Az Isten által történt kiválasztottság esetében az a feltételezés, hogy az Örökkévaló azért választotta ki az adott csoportot, mert annak olyan képességei vannak, amelyekkel a többi emberi közösség, nép, etnikum nem rendelkezik. Ha pedig a nem kiválasztottak nem rendelkeznek ezekkel a képességekkel, akkor hogyan remélhetik azt, hogy a kiválasztottak által felmutatott, és különleges isteni adottságokat megkívánó példát képesek lesznek sikeresen követni.

Több gondolkodó is elvetette a kiválasztottság koncepcióját, mint erkölcsileg tarthatatlant. Azzal érveltek, hogy a kiválasztottság egy bizonyos közösség felsőbbrendűségét sugalmazza más közösségekkel szemben és olyan nemzeti vagy faji felsőbbrendűségnek a feltételezésén alapul, amely elkerülhetetlenül megosztottságot hoz létre a kiválasztottak és a nem kiválasztottak között. Így gyanakvást kelt ez utóbbiak körében a kiválasztottakkal szemben. Ez a megosztottság, szembenállás és bizalmatlanság elősegíti azoknak a folyamatos üldözését, akik igényt tartanak arra, hogy kiválasztottak legyenek, és megkülönböztessék őket a többi néptől.

A kiválasztottság a zsidó létezés lényeges tulajdonsága. Egyes társadalomkutatók vitatják, mégis megállapíthatjuk, hogy a kiválasztottság tudata megnövelte a zsidó közösségek összetartását és elősegítette túlélési stratégiájuk sikerre vitelét. A történelem során hozzájárulhatott a zsidó közösségeket sújtó hátrányos megkülönböztetés és az ebből fakadó alacsony önbecsülési szint leküzdéséhez is. Ma már ez veszített jelentőségéből, hiszen a zsidó közösségek világszerte az előnyös helyzetű társadalmi csoportokhoz tartoznak. Minden etnikai csoport közül a legmagasabb jövedelemmel rendelkeznek, és létszámukat felülmúló arányban foglalnak el fontos állami, társadalmi és gazdasági pozíciókat. Egyes csoportjaik pedig a világot irányító globális hatalmi elit szerves részét is alkotják.

A nézet, hogy – felfoghatatlan módon – a zsidók olyan örökös áldozatok, akik teljesen kiszolgáltatottak, és soha nem tehetnek sorsuk szerencsés vagy balszerencsés alakulásáról, megakadályozza azon zsidó tettek – a történelem menetét döntően befolyásoló zsidó érdekérvényesítés – bírálatát, amelyeket a szervezett zsidóság a nem zsidókkal szemben folytatott. Ez olyan fontos probléma, amely szerves kapcsolatban van a zsidók kiválasztottsági tudatával. Mivel a kiválasztottság kizáró, kirekesztő jellegű, és szétválasztja a kiválasztottakat azoktól, akik nem kiválasztottak, ezért ez a fajta hitelv és értékrend ellentmond az egyenlő esélyek és jogok rendszerének, a társadalmi igazságosság érvényesülésének az emberi közösségekben. A kiválasztottság tanítása szerint valaki vagy elnyomott, vagy elnyomó. Ily módon az Istennel kötött megállapodás szerinti kiválasztottság ellentétben áll az érdemi demokráciával, a pluralizmussal, a multikulturalizmussal és a különböző etnikumok egyenlőségével.

A tudomány, a racionalizmus arról győz meg minket, hogy egy természetfeletti hatalom és lény – Isten – által történő kiválasztottság a tiszteletre méltó, de tudományosan nem igazolt (nem igazolható) vallási mítoszok körébe tartozik. Ennek ellenére a közvélemény elfogadja, hogy ily módon különböztessenek meg bizonyos emberi közösségeket, egyes népeket. Egy fokozottan szekularizálódó világban azonban egyre több szkepticizmus övezi bizonyos embercsoportok és népek irracionális mitológiák szerinti megkülönböztetését. Az egyik kifogásolható hatása ennek a gyakorlatnak az, hogy hamis módon előnyben részesíti azokat, akik ebben hisznek. Tisztességes közéleti és tudományos viták nélkül újra és újra megerősítést nyernek téves adatok és legendák azáltal, hogy tovább hirdetik, és általánosan elfogadottnak tüntetik fel őket. A kiválasztottság mitológiájának terjesztése azzal is jár, hogy a nem kiválasztottak körében elutasítást és megvetést vált ki.

A kiválasztottság erősen megosztó, mert ha minden nemzet demokratikusan igényt tarthatna rá, hogy kiválasztott legyen, akkor egyik sem lehetne kiválasztott. Az egész koncepció azon alapszik, hogy önkényesen különbséget teszünk és elválasztunk egyes embereket az emberiség egészétől. Vannak, akik azzal érvelnek, hogy pozitív is lehet, ha valamennyi nép és faj számára megengedik, hogy saját sorsát irányíthassa, politikai kontrollt gyakorolhasson önmaga felett, és egy körülhatárolt területen saját elkülönülő etnikai állammal rendelkezzen. Ez mindaddig összeegyeztethető az emberi jogokkal és a politikai szabadságjogokkal, valamint a demokráciával is, amíg nem jár együtt azzal, hogy bizonyos népek és fajok kiválasztottságuknál fogva jogosultak a más népek és fajok feletti uralomra is.

Ken Spiro rabbi idézi Abraham’s Journey (Ábrahám útja) című írásában Mark Twaint: „Minden dolog halandó, kivéve a zsidót; minden más erő elmúlik, de ő megmarad. Mi a titka halhatatlanságának?”

Erre a kérdésre Ernest Van den Haag professzor így válaszol: „Egy olyan világban, ahol a zsidók a népesség csak egy piciny százalékát alkotják, mi a titka a zsidók aránytalan fontosságának a Nyugat kultúrája történelmében? (…) A zsidók több eszmével álltak elő, jobban érthetővé tették a világot, hosszabb időszakot és több népet érintve, mint bármely más embercsoport. Közvetve tették ezt, mindig önkéntelenül, és minden bizonnyal nem összehangolt egyetértésben, de mindazonáltal jól érthetően. (…) A zsidók folyton érzik a küldetés terhét, a feladatot, a zsidónak (mint olyannak) való megmaradás erkölcsi súlyát, és érzik a meglepetést, a lenézést, és időnként a világ többi részének a gyűlöletét, amiért elutasítják, hogy mások legyenek, mint amik. (…) A zsidók hívhatják magukat humanistának vagy ateistának, szocialistának vagy kommunistának. (…) Akár utálhatják is zsidóságukat, és tudományos érvekkel is elutasíthatják. De ritkán tagadják meg, hogy vállalják zsidóságukat. (…) Még akkor sem adják fel, amikor tudatosan törekednek rá, amikor megváltoztatják neveiket, vegyes házasságot kötnek, és megtesznek mindent annak érdekében, hogy letagadják zsidó mivoltukat. Megtartják zsidó önazonosságuk tudatát, és annak ellenére, hogy elutasítják, ragaszkodnak hozzá; elfojthatják, de látható megnyilvánulásaikban mégis ennek megfelelően cselekednek. Zsidóságuk tudatát másokkal is megosztják, egyszerűen azért, mert elutasításuk érzékelhetően kétértelmű. Tudatosan vagy se, a zsidók egy része nem akarja feladni zsidóságát.”

A zsidó nép többsége ragaszkodik vallási és népi önazonosságához. A szervezett zsidóságnak sikerült kiépítenie egy olyan túlélési mechanizmust, amely lehetővé teszi a zsidó nép többségének, hogy vallási hagyományait és népi önazonosságát a világ legkülönbözőbb részén élve is megtarthassa. Fontos azonban tudnunk, hogy a zsidó nép nem a túlélés kedvéért akarja a túlélést, hanem amikor hagyományait ápolja, meg van róla győződve, hogy életének van egy magasabb értelme és célja is, mint az egyszerű túlélés. Ezt a célját pedig a történelem tanúsága szerint egyre sikeresebben valósítja meg. A vallási és etnikai önbecsülés nem ellenkezik sem a humanizmussal, sem a haladással, sem a liberalizmussal. A zsidó siker titkát nemcsak a vallás alkotja, hanem a zsidó identitás, a zsidó kultúra és hagyományok, a zsidó közösségi élet, a zsidó kollektív tudat folyamatos fenntartása és erősítése. Szenvedés és siker egyaránt összekovácsolta és világtörténelmi sikerhez juttatta a zsidó népet.

A XX. század a magyar nép, a magyar nemzet legtragikusabb századának bizonyult. A magyar nép is átélte a saját létét fenyegető holokausztot, az összes érvényes nemzetközi jogelvet durván megtagadó trianoni diktátumot, amit a párizsi békerendezés 1947-ben megismételt. A XXI. században területileg feldarabolva, belülről kivérezve, vagyonától megfosztva, kultúrájában meghamisítva küzd a saját hazájában is másodrendűvé vált magyar nemzet a túléléséért. Ebben a helyzetben nincs fontosabb számára, minthogy azoktól tanulja meg a túlélési technikákat, akik a legjobban ismerik ennek a csodákra képes, élet-megőrző tudás és művészet elméletét és gyakorlatát. Tudatosítanunk kell, hogy akiknek nem fáj Trianon, és akik közömbösek máig tartó következményeivel szemben, azok érzelmileg, lelkileg már nem teljes értékű magyarok. Ezt pontosan a zsidóságtól tanulhatjuk meg. Ahogyan nem zsidó (legfeljebb félzsidó), akinek nem fáj a holokauszt, ugyanúgy nem magyar (legfeljebb híg-magyar) az, akinek nem fáj Trianon.

Ahogyan a zsidó nép vallási, genetikai, kulturális és érdekközösséget alkot, amelyet a közös hagyományból táplálkozó kollektív azonosságtudat forraszt erős közösséggé, ugyanúgy szüksége van a magyarságnak is a nemzettudatra, a hazaszeretetre, a saját népéhez való bensőséges viszonyra, a magyar kultúra ápolására, a magyarságtudomány művélésére és oktatására, egy érzelmileg is összeforrott magyar nemzeti közösség újjáépítésére. A magyar nemzeti közösség, mint egy nagy család tagjait emocionális-spirituális szálaknak is össze kell kötniük, ahhoz hasonlóan, ahogyan az Izraelben és a diaszpórában élő zsidó közösségeket is szerves egésszé forrasztják össze ezek a szellemi-lelki-érzelmi kötelékek. Ahogyan fontos kérdés, hogy miként élhet valaki öntudatos és büszke zsidóként, a sikeres zsidó világközösség tagjaként, ugyanígy törekednünk kell arra, hogy teljes értékű életet élhessünk magyar módra, a magyar nemzeti hagyomány, kultúra és gondolkodásmód hordozóiként, a magyar nemzet nagy családjának a tagjaként.

Ahogy a zsidó nép történelme során a legtragikusabb mélységekből is sikeresen tudott felemelkedni, és ma reneszánszát éli a zsidó nép világszerte, ugyanúgy kell megalapozni és beindítani a magyar reneszánszot, a magyar nép és nemzet felemelkedését. A magyar népnek és nemzetnek olyan egészséges közösséggé kell átalakulnia, amely képes hasonló sikerek elérésére, mint a több ezer éves múltra visszatekintő zsidó nép.

Az eddig megjelent zsidó témájú írásaimnak ez az egy kötetben történő újra kiadása így kapcsolódik a magyar nemzet túlélését és felemelkedését szolgáló erőfeszítésekhez. Hozzájárulhat annak megértéséhez, hogy mi a példátlan zsidó siker titka, hogyan tudta ez a nép elérni az egész emberiség gondolkodásmódjának és értékrendjének az átalakítását. A judaizmust és annak hordozóját, a zsidó népet – a kettőt együtt –, úgy kell tekintenünk, mint egyfajta külön civilizációt, amely ugyan a legkisebb világcivilizáció, de hatékonyságában és következményében felveszi a versenyt a nagy világcivilizációkkal. Nekünk, magyaroknak, hasonló módon kell ragaszkodnunk gyökereinkhez, ápolnunk történelmi hagyományainkat, megőriznünk sajátos gondolkodásmódunkat hordozó nyelvi, népi és zenei kultúránkat. Ahhoz, hogy ezt megtehessük, meg kell szüntetni a kettős mérce alkalmazását. A Magyarországgal szemben Trianon óta alkalmazott kettős mérce akadályozza az igazságos magyar nemzeti törekvések megfogalmazását és elismertetését, a nemzeti túléléshez nélkülözhetetlen jogos magyar érdekvédelmet. Ugyanakkor ez a nemzeti érdekvédelem, ez a nemzeti önérdek-érvényesítés más népek, etnikumok vonatkozásában teljes legitimitást és nemzetközi támogatást élvez.

Meg kell szabadulnunk ettől a sem jogilag, sem etikailag nem igazolható kettős mércétől. Ez a kiválasztottság újragondolását is igényli, mert a magyarságot sújtó kettős mérce részben a kiválasztottság tudatának és gyakorlatának a következménye. A kiválasztottság ugyanis nem más, mint kettős mérce.


Gilad Atzmon és a cionizmus

A pénzuralmi világrendben megkülönböztetett figyelmet érdemel Gilad Atzmon politikai elemzéseinek tanulmányozása. Atzmon Tel-Avivban született 1963. június 9-én és a Jeruzsálemi Rubin Zeneakadémián szerzett diplomát. Ő magát szekuláris izraeli zsidónak tekinti, akit katonai szolgálata meggyőzött arról, hogy szülőhazája militarizálódott állammá vált, amelyet szélsőséges vallási csoportok ellenőriznek. 32 éves korában Londonban telepedett le, ezt követően pedig filozófiai tanulmányokat folytatott Németországban. Atzmon muzsikusként több hangszeren is játszik, de fő hangszere a szaxofon. Atzmonnak sikerült magában egyesítenie a tudós gondolkodót a politikailag elkötelezett művésszel. Tanulmányíróként ismert szerzővé vált többek között az internet olyan honlapjain, mint CounterPunch, Al Jazeera, Uruknet, Middle East Online, Dissident Voice. Alapítója és rendszeres szerzője a Palestinian Think Tank internetes honlapnak, amely 2008 májusában kezdte meg működését, de Atzmonnak saját honlapja is van. Sokoldalúságára jellemző az is, hogy több sikeres regényt írt, amelyeket eddig huszonkét nyelvre fordítottak le.

Első regénye A Guide to the Perplexed (Útmutató a kétségbeesettnek), amely 2001-ben jelent meg, a közeljövőben játszódik, amikor Izrael már nem létezik a jelenlegi formájában. Atzmon bírálja a holokauszt elüzletesítését, és azzal érvel, hogy a holokausztot olyan propagandává alakították át, amelynek a célja az, hogy megóvja a cionista államot a palesztinokkal szemben tanúsított magatartása miatti felelősségtől. Ezt a könyvét olyan színesen megírt politikai szatírának minősítették, amely sikamlós humorával kíméletlen kritikáját nyújtja a Közel-Kelet fortyogó politikai katlanának. A regény eredeti héber változatát a science-fiction kategóriában még Greffen-díjra is előterjesztették Izraelben.

Atzmon bírálja a zsidó népi önazonossággal kapcsolatos nézeteket és támogatja a palesztinok jogát arra, hogy visszatérjenek szülőföldjükre. Ennek megfelelően egy Izraelt és Palesztinát egyaránt felölelő egyetlen demokratikus államban gondolkodik. A The Times című lapban, 2005 júniusában David Aaronovitch bírálta a brit Szocialista Munkáspártot, amiért a „Marxizmus 2005” elnevezésű konferenciájára meghívta előadónak Gilad Atzmont. Atzmonnak az amerikai zsidóságot érintő azon megállapítását, hogy ők ellenőrzik a világot, ellentmondásosnak minősítette és ugyancsak bírálta, amiért támogatja Israel Samir cionistaellenes írót. Aaronovitch helytelenítette azt is, hogy Atzmon támogatta Paul Eisent, az angliai Deir Yassin Rememberd kutatóintézet zsidó származású igazgatóját. Ezzel ugyanis támogatja, hogy tudományos kutatómunkával pontosítani kell a holokausztra vonatkozó adatokat. A megbírált Szocialista Munkáspárt e vádakra a következőket válaszolta: „A párt nem hiszi, hogy Gilad Atzmon holokauszttagadó vagy rasszista lenne. Miközben kiáll Gilad Atzmon joga mellett, hogy kifejthesse közéleti fórumokon a véleményét, ez nem azt jelenti, hogy Gilad Atzmon valamennyi álláspontjával egyetért. Honlapján több megfogalmazás is azt a benyomást kelti az olvasóban, hogy elkeni a különbséget az antiszemitizmus és az anticionizmus között. Valójában kétségbe vontuk és bíráltuk azokat a nézeteit, amelyekkel nem értettünk egyet.”

2006 augusztusában Atzmon helytelenítette, hogy Izrael bírálói Izrael magatartását a német birodaloméhoz hasonlítják. Libanon 2006-os bombázása idején, valamint az izraeli–gázai konfliktus során Atzmon a következőket írta: „Az izraeliek rombolnak a rombolás kedvéért. Eljött az idő, hogy Izrael és a cionizmus a semmihez sem hasonlítható végső rosszat képviseli. Ezt még megtetézte azzal az állításával, hogy összehasonlítva a náci Németországot Izraellel, a kegyetlenségben az utóbbi lenne a bajnok.”

2006 novemberében David Hirsh, a Guardian című blog tulajdonosa, aki az anitszemitizmus egyik vezető bírálója, és aki Atzmon számos nézetét tekinti zsidóellenesnek, azzal vádolta Atzmont, hogy a cionistaellenesek antiszemita kampányát próbálja vezetni, olyan valaki, aki cserbenhagyja a formális rasszistaellenességet, amelyhez még néhány anticionista ragaszkodik. Amikor Atzmon tárgyalásokba kezdett a Guardian szerkesztőivel, hogy a saját blogjával válaszolhasson, Hirshnek hirtelen megszűnt az internetes naplója. A Guardian szerkesztői segítségével Atzmon mégis csak megtehette saját naplóbejegyzését. Ebben kifejti, hogy Hirsh magyarázatai nincsenek bizonyítva, illetve hivatkozásai ki vannak véve a szövegösszefüggésből. Hirshnek szüksége van az antiszemitizmusra, az ok egyszerű, miközben a cionizmust, lévén elnyomó és expanzionista ideológia, lehetetlen védeni, az antiszemitizmus fajüldöző bűncselekmény, ezért nagyon könnyű támadni.

Atzmon az őt ért vádaskodásokra a „1001 hazugság Gilad Atzmonról” címmel válaszolt honlapján. Az antiszemitizmus vádjaira azzal válaszol, hogy kétségbe vonja az antiszemitizmus létezését, ezeket írta: „Mivel az antiszemitizmus üres kifejezés, ténylegesen senki nem lehet antiszemita, és ez természetesen rám is vonatkozik. Röviden vagy rasszista valaki, ami nem vagyok, vagy ideológiailag szemben áll a cionizmussal, amit viszont teszek.”

Egy másik cikkében, amely azt a címet viseli, hogy „Think Tribal, Speak Universal” (Gondolkodj népben, szólj egyetemesen) Atzmon ezeket írja: „A leghatékonyabb módja egy gondolkodóval való vitának kétségtelenül a nyílt intellektuális vita. Valahogyan azonban pontosan ez az, amit az ellenfelek mellőznek. Ehelyett különböző taktikákat alkalmaznak azért, hogy elhallgattassanak.” Atzmon azzal vádolta Izraelt, a „zsidó államot”, hogy a Mózes 5. könyvében olvasható felszólításnak engedelmeskedik, miszerint „Raboljon, lopjon, fosztogasson”, különösen tegye ezt a bennszülött palesztinok földjének, városainak, falvainak, termőföldjeinek, gyümölcsöseinek és forrásvizeinek elvételével immáron egy évszázad óta. A marxista Zsidó Szakszervezeti Szövetségről, a Bundról Atzmon ezt a véleményt fejti ki: „A bundisták úgy gondolják, hogy a palesztinok kirablása helyett össze kell fognunk, és a munkásosztály forradalmának a nevében mindenkit ki kell rabolni, aki gazdagnak, vagyonosnak és erősnek tekinthető.” Atzmon szerint a rablás és a fosztogatás nem egyeztethető össze az emberi egyenlőség helyesen felfogott eszméjével. Ehhez hozzáteszi: „A zsidó nacionalista kifosztja a palesztint az önrendelkezés, a haladó zsidó pedig kirabolja az uralkodó osztályt, továbbá a nemzetközi tőkét a világ munkásosztálya nevében.”

Az ugyancsak Izraelben felnőtt Oren Ben-Dor, aki a Southamptoni Egyetem tanára Angliában, 2008-ban elítélte azokat, akik állandóan megkísérlik Gilad Atzmon elhallgattatását. Ben-Dor véleménye szerint „mindazok, akik megpróbálják Gilad törekvéseit elfojtani, szavait közönséges értelmezésekkel és konvencionális klisékkel kiforgatni, és kritikátlanul igénybe veszik a gondolatszegénység hagyományos eszközeit, valójában nem az igazságot szolgálják, legalábbis a palesztinokat illető intellektuális küzdelemben.”

Atzmon a zsidó nemzet megszületéséről

2008. szeptember 2-án Atzmon a „The Wandering Who?” (A vándorló kicsoda?) írásában (www.informationclearinghouse.info) a zsidó nacionalizmus kialakulásának nehéz és bonyolult kérdésével foglalkozik. A cím a vándorló vagy bolyongó zsidó legendájára céloz, ugyanakkor a vándorlás alanyát eleve megkérdőjelezi. A Földközi-tenger keleti térségében elterjedt számos legenda egyike szól a vándorló zsidóról. E Biblián kívüli történet szerint egy jeruzsálemi férfi megtagadta Krisztustól, hogy keresztvitel előtt megpihenjen a háza előtt. Egyes változatok szerint goromba szavakkal, mások szerint fizikai erőszakkal kergette el a Megváltót. Kegyetlen viselkedése miatt Jézus arra ítélte, hogy második eljövetelének időpontjáig várakozzon rá. Az egyik legenda szerint ezt mondotta neki: „én megyek, de te addig várakozol, míg én újra eljövök.” Más feljegyzések szerint viszont örökké tartó vándorlásra ítéltetett.

A vándorló zsidó úgy ismert, mint Ahasverus vagy Buttadaeus. A legenda szerint pontosan az történt, hogy amikor Jézus Pilátus hivatalától vitte a keresztet a vállán, Ahasverus, aki akkor Pilátus szolgálatában állott, ütötte és gúnyolta őt, amiért lassan haladt. Jézus azonban közölte vele, hogy várjon második eljöveteléig. Egy másik változat szerint viszont Ahasverus a zsidó papokból álló testület, a szanhedrin tisztviselője volt. Van olyan verzió is, hogy cipőkészítőként dolgozott, akinek durva modora volt. Bármi is a legenda eredete, abban mindenik változat egyetért, hogy a vándorló vagy bolygó zsidó megbánta a bűneit és megkeresztelkedett. Megöregedve elérte a százéves kort, majd pedig levetve bőrét harmincévessé fiatalodott. A középkor tele van olyan történetekkel, amelyek a vándorló zsidó megjelenéséről szólnak. Ezek a történetek azt mesélik el, hogy némi élelemért és szállásért elmondja az életét. Más beszámolók szerint helyi tudósok gondosan megvizsgálják hitelességét. Ilyen találkozásokra a bolygó zsidóval sor került Örményországban, Lengyelországban, Moszkvában és szinte minden nyugat-európai nagyvárosban, beleértve Londont is.

A XIX. században, az újkor beköszöntével a bolygó zsidó megjelenése már csalóknak vagy elmebetegeknek volt tulajdonítva. Az 1840-es években például az amerikai New Englandben tűnt fel ismét, noha ezúttal irodalmi formában. Atzmon tehát a zsidó nacionalizmust és különösen a zsidó azonosságot a bolygó zsidó legendájához hasonlítja. Szerinte a zsidók hibát követnek el, amikor illuzórikus kollektív múltjukra és eredetükre hivatkoznak.

Atzmon írását egyébként Karl W. Deutschtól vett idézettel vezeti be. Eszerint: „egy nemzet embereknek olyan csoportja, amelyet az eredetükre vonatkozó közös tévedés és a szomszédaikkal szembeni közös ellenségeskedés egyesített.” Deutschnak ebből a megállapításából a zsidó népre vonatkozóan az is következik, hogy ellenségesen viszonyul az őt körülvevő valósághoz. Az izraeliek palesztinokkal szembeni brutalitása ma már közhely. Az izraeliek viszonya az ígéret földjéhez, vagyis országuk természeti élővilágához csak napjainkban kezd feltárulni. Az ökológiai pusztulás, amit az izraeliek maguk mögött hagynak, sok szenvedést okoz majd a jövő nemzedékeinek. Túl a Szentföldet megosztó falakon, Izraelnek sikerült nukleáris és vegyi hulladékkal szennyezni főbb folyóit és vízfolyásait. Shlomo Sand izraeli történészprofesszor „Mikor és hogyan találták ki a zsidó népet” című munkájában rendkívül alaposan és bátran elemzi a zsidó történelmi hagyományt. Sandnek sikerül minden kétséget kizáróan bebizonyítania, hogy a zsidó nép soha nem létezett mint nemzetet alkotó faj (nation-race). Soha nem volt közös eredete, embercsoportok színes keverékét alkották, akik a történelem különböző korszakaiban elfogadták a zsidó vallást. Sand válasza szerint a zsidó nép a XIX. században keletkezett, amikor zsidó eredetű értelmiségiek Németországban a német nacionalizmus befolyására maguk is felvállalták visszamenőleg egy népnek a létrehozását attól a vágytól indíttatva, hogy létrehozzanak egy modern zsidó népet. Ennek megfelelően a zsidó nép olyan mesterségesen előállított eszme, amelynek fiktív és képzeletbeli múltját kevés hiteles történelmi és írásos dokumentum támaszt alá.

Sand professzor, aki feldolgozta az antikvitás korai forrásait, arra a következtetésre jutott, hogy a zsidó száműzetés is mítosz és a jelenlegi palesztinok nagy valószínűséggel inkább tekinthetők a Júdeában és a Kánaánban élő ősi szemita nép utódainak, mint a jelenlegi túlnyomóan kazár eredetű lakosság, amelyhez saját bevallása szerint maga is tartozik.

Khalid Amayreh és sokan mások „napjaink nácijainak” tekintik őket. Noha Sandnek sikerült eloszlatnia a zsidó nép eszméjét, összetörnie a zsidó kollektív múltat és nevetségessé tenni a zsidó soviniszta nemzeti hajtóerőt, könyve mégis bestseller lett Izraelben. Ez a tény már önmagában azt sugallja, hogy akik magukat a „Könyv Népének” tartják, most kezdik megtanulni azokat a félrevezető és romboló hatású ideológiákat, amelyek azzá tették őket, amik ma jelenleg.

Gyakran kérdezi egy szekuláris kozmopolita zsidó, hogy mi teszi őt zsidóvá. Agyonrágott, sekélyes válasz az, hogy „Hitler az, aki zsidóvá tett engem.” Noha a kozmopolita zsidó, lévén nemzetközi, elutasítja más népek nemzeti hajlamait, ő maga ragaszkodik a saját önrendelkezési jogához. Ugyanakkor nem ő maga az, aki ennek az egyedülálló, nemzeti irányultságú követelésnek a gyökerénél áll, hanem ez ténylegesen egy gonosz szörnyeteg antiszemita, nevezetesen Hitler. Nyilvánvaló, a kozmopolita zsidó örvendezhet az ő nemzeti jogosultságának egészen addig, amíg ott van Hitler, akit vádolni lehet. Gilad Atzmon Shlomo Sand elemzését folytatva megállapítja, hogy ami a szekuláris kozmopolita zsidóságot illeti, az izraeli történésznek még fokoznia is sikerült ezt a paradoxont. Míg a XIX. században antiszemitának minősítették azt, aki idegen faji identitásúnak tekintette a zsidókat, a XXI. század zsidó államában ez a filozófia már lelkileg és intellektuálisan is megszilárdult. Izraelben a zsidók megbecsült értéknek tekintik különbözőségüket és egyedülálló tulajdonságaikat. Hivatkozott könyvének 31. oldalán Sand ezeket írja: „volt idő Európában, amikor antiszemitának minősítették volna azt, aki azt állítja, hogy minden zsidó egy idegen típusú nemzethez tartozik, ma viszont azt állítani, hogy a zsidók sohasem alkottak különálló népet vagy nemzetet, magával vonná azt, hogy zsidógyűlölőnek minősítsék”. Elgondolkodtató, hogy az egyetlen nép, amelynek sikerült megőriznie és fenntartania faji irányultságú és expanzionista nemzeti azonosságát, amely nem sokban különbözik, a német szocialisták etnikai ideológiájától, a zsidók, akik másokkal együtt első számú áldozati voltak a náci ideológiának és gyakorlatnak.

Shlomo Sand a nemzeti önazonosságot illuzórikus történelemmagyarázatnak tekinti. Ismert tény, hogy az úgynevezett népek és nemzetek eredetére vonatkozó antropológiai és történelmi tanulmányok szinte minden tisztának vélt etnicitást és etnikai identitást képlékennyé tesznek. Szinte valamennyi nép és nemzet ereiben több más nép vére is csörgedez az egymást váltó nemzedékek során beálló történelmi mozgások következtében. Éppen ezért érdekes látni, hogy a zsidók hajlanak afelé, hogy saját etnikai mítoszukat nagyon komolyan vegyék. Benjamin Beit Halachmi már évekkel ezelőtt rámutatott, hogy a cionizmus átalakította a Bibliát spirituális szövegből egyfajta „földnyilvántartássá”. A bibliai igazság vagy a zsidó történelem belterjes vonatkozásai nem különleges jelentőségűek mindaddig, míg nem szólnak bele a zsidó nemzeti politika ügyeibe. Az egyértelmű és világos eredet és hovatartozás nem akadályozza meg abban az embereket, hogy érzelmileg egy etnikai vagy nemzeti közösséghez tartozónak érezzék magukat. Az a tény, hogy a zsidók elég távol állnak attól, hogy egyértelműen egy népnek lehessen tekinteni őket, és hogy a Biblia kevés történelmileg bizonyítható tényt tartalmaz, nem akadályozza abban az izraeli zsidó nemzedékek sorait, hogy azonosuljanak Dávid királlyal vagy Sámsonnal. A teljesen egyértelmű etnikai eredet hiánya nem akadályozza őket abban, hogy egy nép részének tekintsék magukat. Ez igaz a nacionalista zsidóra is, aki egy nagyobb absztrakt kollektíva részének érzi magát.

A nacionalizmus, a nemzeti hovatartozás, és közelebbről a zsidó nacionalizmus megértése nehéz intellektuális feladat. Elsőként a marxisták voltak azok, akik elméletileg megalapozott, módszeres választ kívántak ezekre a kérdésekre adni. Marx maga nem foglalkozott kellő alapossággal ezekkel a kérdésekkel, inkább a bolsevik vezetők, Lenin és Sztálin kényszerültek rá. Sztálin, aki Lenin megbízásából foglalkozott a bolsevikok nemzetiségi politikájával, és aki az első bolsevik kormányban a nemzetiségi népbiztos volt, a nemzetet emberek történelmileg együttműködő olyan közösségének tekintette, akik osztoznak a közös nyelvhasználatban, a közös területen, a közös gazdasági tevékenységben, és akik közös lelki beállítódást mondhatnak magukénak.

Shlomo Sand szerint a nacionalizmus abból a modernitás által okozott törésből ered, amely elszakította az embereket közvetlen múltjuktól. A városiasodás és az iparosodás által létrejött mobilitás áttörte a társadalom hierarchikus rendszerét, és megszakította a folyamatosságot a múlt, a jelen és a jövő között. Az ipari forradalmat megelőzően a feudális körülmények között élő földművelőnek nem volt szüksége az adott birodalom vagy királyság történelmének ismeretére. Egy egyszerű földművelőnek, akinek nincs fogalma a társadalmi haladásról, kielégítő világmagyarázat a vallás, az abban foglalt közös emlékezet, amelyben nincs jelen az előre haladó idő dimenziója. A modern szekuláris és városias világban az idő az élet meghatározó tényezőjévé vált. A közös történelmi múlt és jelen személyes jelentőséget nyer. Sand értelmezésében a zsidók a modernitás, szekularizmus és az urbanizáció apostolaiként találékonynak mutatkoztak illuzórikus kollektív emlékük kialakításánál. Ragaszkodtak ahhoz, hogy olyanok legyenek és úgy tekintsék őket, mint más népeket.

Gilad Atzmon a www.informationclearinghouse.info/article20675.htm weboldalon olvasható The Wandering Who? című írása 4. oldalán szó szerint ezt írja: „Zionists have managed to transform their imagined collective past into a global, expansionist, merciless agenda as well as the biggest threat to world peace”. A cionistáknak sikerült kitalált kollektív múltjukat globális, expanzionista, könyörtelen stratégiává átalakítani, amely fenyegeti a világbékét. Tény, hogy egyetlen zsidó történelmi dokumentum sem íródott az I. és a XIX. század eleje közti időszakban. Ez betudható annak, hogy a judaizmus vallásos történelmi mítoszokon alapul. A zsidó történelmi múlt tudományos vizsgálata nem tartozott a rabbinikus tudomány kiemelt feladatai közé. Az ókorban és a középkorban élő zsidónak a Biblia kielégítő választ adott a mindennapi élete során felmerült kérdésekre. Sand rámutat, hogy a diaszpóra, vagyis a szétszóratás korában a szekuláris időrendiség idegen volt. Ebben az időben a Messiásra való várakozás volt a döntő.

A német szekularizáció, városiasodás és emancipáció nyomán fokozatosan hanyatlott a rabbinikus vezetők tekintélye, a zsidó értelmiségiek körében új igények merültek fel. Az egyenjogúvá vált emancipálódott zsidók kutatni kezdték, hogy kik ők és honnan jöttek. Elgondolkodtak azon, milyen szerepük lehet a gyorsan feltárulkozó európai politikai és kultúrkörben. Egy zsidó-német történész – Isaak Markus Jost – 1820-ban megjelentette Az izraeliták története című könyvét. Jost kihagyta a Bibliai ősidőket, a Júdeai királyságtól kezdi könyvét. Összegyűjtötte a különböző zsidó közösségek történelmét is. Ezek nyomán felismerte, hogy a zsidóknak etnikai szempontból nincs folyamatos történelme. Úgy találta, az izraeli közösségek helyről helyre különböznek. Ebből arra következtetett, nincs olyan hely a világon, ahol ennek eredményeként ne fenyegetné a zsidó közösségeket a teljes beolvadás. Jost úgy gondolta, a felvilágosodás szellemében mind a németek, mind a zsidók szembefordulnak az elnyomó vallási hatalommal, és olyan egészséges nemzetet alkotnak, amelynek az együvé tartozása a közös területhez való kötődésen alapul. Jost tudatában volt az európai nacionalizmus kifejlődésének, és zsidó követői nem osztották azt a liberális optimizmust, ahogyan a zsidó jövőre tekintett.

Egy másik történész, Heinrich Graetz (1817–1891) átfogó módon feldolgozta a zsidó nép történelmét Geschichte der Juden (A zsidó nép története) című munkájában, amely túlszárnyalta Jost munkáját is. Elsőként a mű 4. kötete jelent meg 1853-ban, a többi kötetek fokozatosan láttak napvilágot. Graetz különálló nemzetről ír, amely királyságot alkotott, ezt száműzték és szétszórták, így lett belőle a vándor nép, de végül is visszafordult és visszatért szülőföldjére.

Moses Hess (1812–1875) szekuláris zsidó filozófus volt és a szocialista mozgalom egyik megalapítója. Őt a cionizmus egyik előfutárának tekintik, a Rheinische Zeitung című radikális újság munkatársaként együttműködött Karl Marxszal. Kezdetben szorgalmazta, hogy a zsidók csatlakozzanak az egyetemes szocialista mozgalomhoz. Németországban is élt, és ekkor szembesült a növekvő német antiszemitizmussal. Ebben az időszakában visszatért a valláshoz Spinoza panteizmusa formájában. Könyveiben a történelmet fajok és az osztályok közti küzdelemként értelmezi. Úgy gondolta, Európa sorsát döntően a fajok közti küzdelem és nem az osztályharc határozza meg. Azt ajánlja, a zsidók jobban teszik, ha visszatérnek saját kulturális hagyományaikhoz és etnikai eredetükhöz. A zsidók és a nem zsidók közti konfliktust a faji különbözőség és megkülönböztetés következményének tekinti, ezért elkerülhetetlennek tartotta. Hessnek ez a faji alapú történelemszemlélete ideológiai rokonságban áll a cionista történelemírással. Ha tehát a zsidók egy idegen faji közösséget alkotnak, akkor helyesebb, ha visszatérnek természetes nemzeti otthonukba, ez pedig nem más, mint Eretz Yizrael, vagy Nagy-Izrael. Hessnek az a feltételezése, hogy egy faji, etnikai folyamatosság áll fent a bibliai időktől a modern időkig a zsidók vonatkozásában, tudományosan nem volt alátámasztva. Azért, hogy a képzeletbeli történelmet fenntartsák, létre kellett hozni egy olyan tagadó mechanizmust, amely kiiktatja azokat a zavaró tényeket, amelyek megnehezítenék a zsidók születő nemzeti tudatának a létrejöttét és megszilárdulását.

Shlomo Sand könyvében megállapítja, hogy ez a tagadó mechanizmus végül is létrejött. 1930-ban a Héber Egyetem úgy döntött, hogy kettéválasztja a zsidó történelmet és az egyetemes történelmet, és ennek megfelelően két különböző tanszéket hoz létre. Ez a döntés nem csupán gyakorlati célokat szolgált. A mögötte meghúzódó szempont a zsidó önmegvalósítás volt. A zsidó egyetemi és tudományos körök számára a zsidó feltétel és a zsidó lélek egyedülálló képződmény és elkülönítve kell tanulmányozni. A zsidó tudományos és oktatási rendszerben a zsidók számára van fenntartva a kiemelt státusz, a történelmüknek és magukról alkotott felfogásuknak a tanulmányozása. Sand megjegyzi, hogy a zsidó tanulmányok tanszékein a kutatók ingadoznak a tudományos és a mitológiai megközelítés között, de a mitológiai megközelítés az elsődleges.

Palesztinában az oda visszatért zsidók – a mostani izraeliek – tudatosan átértelmezték az Ótestamentumot, és a zsidó jövőt meghatározó törvénykönyvvé alakították át. A Biblia nemzeti kisajátításával arra törekedtek, hogy az ifjabb zsidó nemzedékekbe beültessék azt az eszmét, hogy ők a régi nagy ősök közvetlen leszármazottjai. A zsidó nacionalizmus azonban meghatározóan szekuláris mozgalom volt, a Bibliát fokozatosan megfosztották spirituális és vallásos jelentésétől. Olyan történelmi dokumentumnak tekintették, amely a múlt eseményeinek valódi folyamatát írja le. Gilad Atzmon megjegyzi idézett tanulmányában, hogy a zsidók megtanultak önmagukban hinni. A történelmi múlt hőseinek egyenes leszármazottjaiként a zsidók megtanulták annyira szeretni egymást, amennyire gyűlölni másokat, a különbség az, hogy ezúttal övéké a katonai hatalom és ők tudnak csapást mérni szomszédaikra. Egy természetfeletti lény, Isten helyett, aki megparancsolta nekik, hogy foglalják el ezt a földet, hajtsanak végre népirtást és vegyék el az ígéret földjét bennszülött lakóitól, ezúttal nemzeti újjászületési programjuk végrehajtása során Herzl, Jabotinsky, Weitzmann, Ben Gurion, Sharon, Peres és Barak, aki döntött az elűzésről, a rombolásról és a gyilkolásról. Isten helyett a zsidók ölnek a zsidó nép nevében.

Shlomo Sand nem említi, hogy a Biblia cionista kisajátítása egy kétségbeesett zsidó válasz volt a korai német romanticizmusra. Gilad Atzmon, aki Németországban is tanult, megjegyzi, hogy számos német filozófus, költő, építész és művész őszintén lelkesedett a Szókratész előtti görög kultúráért, de mindig pontosan tudták, hogy ők nem a hellenizmus gyermekei. Atzmon úgy véli, hogy a nacionalista zsidók egy lépessel továbbmentek, mert képzeletbeli vérségi kapcsolatot hoztak létre mitikus elődeikkel, nem sokkal azt megelőzően, hogy ősi nyelvüket is elkezdték beszélni.

A német értelmiségiek a XIX. században teljesen tisztában voltak azzal, hogy mi a különbség Athén és Jeruzsálem között. Athén az egyetemességet, az emberiség és a humanizmus egyik meghatározó fejezetét jelképezte. Jeruzsálem ezzel szemben a törzsi barbárság fejezetét – állítja Atzmon, hozzáfűzve, hogy Jeruzsálem nem az egyetemeset, hanem a banálist, egy monoteista, kegyetlen Istent szimbolizált, aki kész megölni az öregeket és a csecsemőket is. Ez a korai német romanticizmus örökül hagyta ránk Hegelt, Nietzschét, Fichtét, Heideggert és néhány öngyűlölő zsidót, akik közül talán a legismertebb Otto Weininger.

Otto Weininger mindössze egy teljes művet alkotott, a Geschlecht und Charakter (Nem és jellem) című tanulmányát. Huszonhárom éves korában adta ki, 1903 májusában. Ugyanezen év októberében Weininger agyonlőtte magát, abban a házban és abban a szobában, amelyben Beethoven meghalt. Könyve hamarosan sok kiadást élt meg, mert az olvasók egy jelentős része rendkívül meggyőzőnek találta és eredeti gondolkodóként érvelt benne a nők és a zsidók ellen. Weininger meghasonlott önmagával, és doktori disszertációja idején, 1902 júliusában elhagyta zsidó vallását és a protestantizmusra tért át. Weininger nem volt homoszexuális és nem is gyűlölte a nőket. A zsidót és a saját zsidóságát sem gyűlölte, noha kegyetlenebb véleményt a zsidókról talán senki sem mondott, mint ez a bécsi fiatalember. Az Osztrák–Magyar Monarchia fővárosában állandóan zsidókkal érintkezett.

Atzmon úgy véli, hogy a Jeruzsálem által jelképezett kultúra nem hagyott örökül mesteri szinten gondolkodó ideológusokat az emberiségre. Egyes német-zsidó tudósok (Herman Cohen, Franz Rosenzveig, Ernst Bloch) megpróbálták a Jeruzsálem által szimbolizált kultúrát terjeszteni. Valószínűleg nem ismerték fel, hogy a korai német romantikus gondolkodók pontosan azt utasították el a kereszténységben, ami megőrizte a Jeruzsálem által képviselt értékrend nyomait. A jeruzsálemi értékrend és történelmi hagyomány újjáélesztése érdekében komoly erőfeszítéseket tettek, hogy az archeológia segítségével tudományos alapon egyesítsék a jelent a bibliai ókorral.

Azonban hamarosan fordulat következett be. Az archeológiai kutatás önállósult, eredményei egyre inkább szembekerültek a cionista dogmával. A bibliai Ószövetségben foglalt mítoszokat, legendákat, meséket nem lehetett tudományos tényekkel alátámasztani. Az archeológia azt támasztotta alá, hogy a Biblia Ószövetsége találékony, fiktív, szájhagyományon alapuló gyűjtemény. Shlomo Sand rámutat, hogy a korai bibliai szövegekben sokat szerepelnek a filiszteusok, arameusok. Ugyanakkor az ásatások azt bizonyítják, hogy a filiszteusok az időszámításunk előtti XII. századot megelőzően még nem tartózkodtak ebben a térségben. Az arameusok is csak egy évszázaddal később tűntek fel. Ezek a tudományos tények zavarba hozták a cionista kutatókat. Olyan nem zsidó tudósok, mint például Thomas Thompson viszont tisztában voltak azzal, hogy a bibliai szövegek szájhagyományon alapuló legendák és mítoszok, amelyeket egy tehetséges teológus foglalt írásba. De nem sikerült tudományos kutatással alátámasztani az Egyiptomból való menekülés bibliai történetét. Hárommillió zsidó menekült, vándorolt a családjával negyven éven át a sivatagban, de semmilyen fellelhető nyomot nem hagytak maguk után. Hasonló módon a kánaániták kiirtása sem bizonyítható, mint ahogy a Jerikó falainak a leomlásáról szóló legenda sem. A Jeruzsálem óvárosában az 1970-es években folyó ásatások azt támasztották alá, hogy Dávid királysága nem volt több, mint egy kis törzsi település. A tudomány újból és újból azt támasztotta alá, hogy a bibliai szövegek tartalma fiktív, így nem szolgálhatnak alapul arra, hogy a jelenlegi izraeliek valóságos hősi történelmi múltját képezzék.

Hogyan jött létre a zsidó nép?

Shlomo Sand izraeli bestsellerré vált könyvének már az elején felteszi a kérdéseket: Kik a zsidók? Honnan jöttek? Miként van az, hogy különböző történelmi időszakokban tűnnek fel nagyon különböző és távoli helyeken? A jelenlegi zsidóság jelentős része meg van győződve arról, hogy a Biblia izraelitái az ősei, akiket a rómaiak brutálisan elüldöztek arról a területről, amit ma Palesztinának nevezünk. Sand leszögezi, a jelenlegi zsidóknak semmi közük sincs az ősi izraelitákhoz, akiket soha sem száműztek, mert elüldözésükre nem került sor. A zsidó nép száműzése és szétszóratása a rómaiak által szintén csak mítosz.

A történész Sand leírja, kereste az eredeti dokumentumokat és nem talált ilyet. Ennek az az oka, hogy az ókori zsidókat a rómaiak nem üldözték el. Ezt még akkor sem tehették volna meg, ha lett volna ilyen szándékuk. Egy egész nép elüldözéséhez akkor nem állt rendelkezésre a szállítóeszközöknek az a sokféle, modern változata, amivel ma azt meg lehet tenni. Ezekre az eszközökre az emberiség csak a XX. században tett szert. Sand tehát eleve abból indult ki, hogy az ókori zsidó társadalmat nem száműzték, és nem szórták szét a nagyvilágban.

Ha viszont Izraelt nem száműzték, akkor a júdeai királyság lakóinak a valódi leszármazottai a palesztinok. Természetesen semmilyen nép sem kerülheti el a keveredést más népekkel több ezer év leforgása alatt. Az, hogy az ősi Júdea lakóinak a palesztinok a legvalószínűbb utódai, sokkal valószínűbb, minthogy a jelenlegi zsidók. Az első cionista nemzedék egészen az 1936-tól 1939-ig tartó arab lázadásig tudta, hogy nem volt ilyen elűzetés, és a palesztinok az ókori Kánaán és Júdea lakóinak a leszármazottai. Földművelő emberek nem hagyják el földjeiket, hacsak erre erőszakkal nem kényszerítik őket. Izrael államának második elnöke, Yitzhak Ben-Zvi írta 1929-ben, hogy „a földművelő parasztok túlnyomó többsége nem az arab hódítóktól származik, hanem sokkal inkább az előzőleg ott élt zsidó farmerektől, akik sokan voltak és többséget alkottak az országban.”

Shlomo Sand úgy véli, hogy az első arab felkelésig, 1929-ig a baloldali cionista vezetők afelé hajlottak, hogy a palesztin parasztokat ténylegesen zsidó származásúnak tekintsék, akik majd beolvadnak a kibontakozó héber kultúrába, és ténylegesen csatlakoznak a cionista mozgalomhoz. Ez az elképzelés feltűnik Ben-Gurion és Ben-Zvi írásaiban is. Mindketten felismerték, hogy a palesztin kultúra telítve van bibliai nyomokkal mind nyelvészetileg, mind földrajzilag. Kezdetben tehát a palesztinokat etnikailag rokonnak tekintették. Az iszlámot is barátságos vallásnak tekintették.

Ha a palesztinok az ókori Júdea valódi utódai, akkor viszont kik a jelenkor zsidói? Shlomo Sand válasza erre az, a nép nem terjeszkedett, vándorolt, de a zsidó vallás a történelem bizonyos szakaszaiban erősen terjeszkedett. Arra törekedett, hogy minél több ember térjen át a judaizmusnak tekintett zsidó hitre. A judaizmus olyan egyistenhívő, monoteista vallás, amely kevésbé türelmes, mint a többistenhívő, politeista vallás. A hellenizmus, vagyis a görögség vallása, az antropomorf politeizmus ember formájú többistenhit volt. A judaizmus hasonló módon terjeszkedett és térített meg embereket, mint a kereszténység. Sand azt állítja, a Hasmóneusok voltak az elsők, akik nagyszámban vették fel a zsidó vallást a hellenizmus idején. Ez a fajta hittérítés készítette elő a talajt a kereszténység ezután kibontakozó elterjedéséhez. Amikor a kereszténység államvallássá lett a IV. században, a tömeges hittérítés alábbhagyott a keresztény világban, és ekkor a zsidók számában is lényeges csökkenés állott be. Feltételezhető, hogy sok zsidó vallású a Földközi-tenger térségében áttért a keresztény hitre. Ezután a judaizmus más területeken próbálkozott és igyekezett áttéríteni a zsidó hitre a jemenieket és az észak-afrikaiakat. A judaizmusnak ez a terjeszkedése a pogány világban tette lehetővé a zsidó vallás fennmaradását.

Figyelemre méltó az, ahogyan Sand professzor megvilágítja a spanyol zsidóság létrejöttét. Az elfogadott nézet szerint a spanyolországi zsidók vérségi kapcsolatban álltak a korai izraelitákkal. Sand feltette azt a kérdést, miként jöhetett létre ilyen nagy zsidó közösség az Ibériai-félszigeten. Arra a következtetésre jutott, hogy Tarik Ibn Ziad, az Ibériai-félszigetet meghódító mohamedánok főparancsnoka, valamint katonái többsége is berber volt. Dáhia al-Kahina zsidó királynő berber királyságát mindössze tizenöt évvel korábban győzték le. Számos keresztény történelmi forrás állítja, hogy a Spanyolországot meghódító mohamedán mórok között igen sokan zsidó hitre áttért berberek voltak (móroknak nevezték a középkorban Észak-Afrika és az Ibériai-félsziget arab hódítóit; eredetileg Észak-Afrika berber őslakóit nevezték móroknak). A spanyolországi nagy zsidó közösség a judaizmusra áttért berber harcosok utódainak tekinthető. A marranók pedig zsidó közösség nagyszámú leszármazottai, akik az ismét keresztény uralom alá került Spanyolországban kényszer hatására látszólag megkeresztelkedtek, felvették a katolikus vallást, de eredeti vallásukhoz, a zsidóhoz hűek maradtak (ők beszélték a ladinót, azt a héber-spanyol keverék nyelvet, amely ma is használatos egyes szefárd zsidó közösségekben).

Külön figyelmet érdemel a judaizmusra áttért kazárok története. Széles körben elfogadottnak számít, hogy Kelet-Európa zsidó közösségei nagyrészt zsidó hitre áttért kazárok utódaiból áll. Mivel egy, a középkori némethez közelálló nyelvet, a jiddist beszélik, ezért Sand professzor jiddis nemzetnek nevezi őket. Arthur Koestler írja A tizenharmadik törzs című munkájában, hogy a kereskedelemmel és kézművességgel foglalkozó keleti zsidóság szoros kapcsolatba került a középkori német kereskedőkkel és városban élő kézművességgel foglalkozó német polgársággal, és így alakította ki, nyelvükhöz igazodva a saját keverék nyelvét, a jiddist. Sand professzor átveszi Arthur Koestler ezen feltételezését, és ő is azt állítja, hogy a keleti zsidók függtek a német burzsoáziától, szoros kapcsolatba kerültek velük, átvették a nyelvüket is. Sand részletesen ismerteti a kazárok történetét, elmagyarázza, mi vezetett odáig, hogy a kazár uralkodó osztály, a királlyal az élén, áttért a zsidó vallásra. A jelenlegi zsidó nacionalizmus vezető ereje a zsidóság kazár eredetű elitje.

Arthur Koestler idézi A tizenharmadik törzs című munkájában dr. Bartha Antalt, aki A IX–X. századi magyar társadalom című munkájában a következőket írta arról, hogy a Kazár Birodalomban a judaizmus lett az államvallás. Idézett munkájának 35. oldalán olvasható: „A kaganátusban a zsidó hit vált a vezető réteg hivatalos vallásává, természetesen a zsidó hit államvallásként történő elfogadása – nem zsidó etnikumú nép részéről – érdekes eszmetörténeti fejtegetések kiindulópontjává válhat. Ezúttal azonban csak azt hangsúlyozzuk, hogy a Bizáncból és a Kaukázusból kiinduló keresztény térítések, keletről a Szamanida emirátusból kisugárzó mohamedán határ, és a két hatalmas politikai nyomás ellenére – a kazárok történetével foglalkozó valamennyi történész meglepő fordulatként – egy államilag senki által nem támogatott, de szinte mindenki által üldözött vallás hivatalos befogadásában nem a véletlent, hanem a kaganátus független politikájának egyik jelét kell látnunk.”

Batha Antal fejtegetéseihez Koestler hozzáfűzi, hogy „vita tárgya a zsidó kazárok sorsa birodalmuk pusztulása után a XII. és XIII. században. Az erre vonatkozó források gyérek, de ezek különböző késő középkori kazár településekről tesznek említést a Krímben, Ukrajnában, Magyarországon, Lengyelországban, Litvániában. Az általános kép, ami az információ töredékeiből kialakul, az, hogy kazár törzsek és közösségek vándoroltak Kelet-Európának ezekre a tájaira – főleg Oroszországba és Lengyelországba –, ahol az újkor hajnalán a zsidók legnagyobb koncentrációja volt található. Ez a körülmény számos történészt arra a feltételezésre indított, hogy a keleti zsidóság jelentős része, talán a többsége – és így a világ zsidóságának a zöme – kazár, és nem szemita eredetű.”

Az Encyclopedia Judaica 1973. évi kiadásában olvasható egy külön fejezet, amely a kazár zsidóknak a birodalom bukása utáni sorsával foglalkozik. Itt olvasható, hogy „a türk nyelvű karaiták (egy fundamentalista zsidó szekta) a Krímben, Lengyelországban és másutt azt állították, hogy a kazárokkal vannak rokoni kapcsolatban, amit talán meg is erősít a folklór, az antropológia, valamint a nyelvük is. Jelentős számú bizonyíték van kazár leszármazottak folyamatos jelenlétére Európában.”

A. N. Poliak, a zsidó történelem professzora a Tel-avivi Egyetemen azt írta Kazária című könyvében (1944, második kiadás 1951, Tel-Aviv), hogy „a tények új megközelítést követelnek mind a kazár zsidóság és a többi zsidó közösség viszonyának problémájában, mind pedig abban, hogy meddig lehet elmenni annak a feltételezésében, hogy ezt a kazár zsidóságot tekintsük a nagy kelet-európai zsidó település magjának… Ennek a településnek a leszármazottjai, azok, akik ott maradtak, ahol voltak, és azok, akik az Egyesült Államokba vagy más országokba vándoroltak ki, és azok, akik Izraelbe mentek – alkotják ma a világ zsidóságának jelentős többségét.”

Koestler írja idézett munkájának 178. oldalán, hogy a diaszpórában élő zsidókat a nem zsidóktól a deklarált vallásuk választja el, akár gyakorolják azt, akár nem. Ebben van az alapvető különbség az izraeliek és a diaszpórazsidók közt. Az izraelieknek van saját országuk, közös nyelvük, kormányuk és hadseregük. A diaszpóra zsidói a nemzeti létnek ezekkel a követelményeivel nem rendelkeznek. A diaszpóra zsidóságát tehát a vallás határozza meg. A zsidó vallás magában foglalja Koestler szerint egy történelmi nemzet, egy kiválasztott faj tagságát is. A zsidó ünnepek a nemzeti történelem egy-egy eseményéről emlékeznek meg. Koestler úgy véli, az Ótestamentum egy nemzet történetének elbeszélése, tanítása azonban inkább törzsi, mint egyetemes. A rituálék, imák egy törzs, egy faj tagságát nyilatkoztatják ki, és ez automatikusan különíti el a zsidót annak a népnek a faji és történelmi múltjától, amelyik között él. A zsidó vallás az elmúlt két évezred tanúsága szerint nemzeti és társadalmi vonatkozásban önmagát különíti el. Különválasztja a zsidókat, automatikusan teremti meg a fizikai és kulturális gettókat. Átformálja a diaszpóra zsidóit egy álnemzetté – a nemzeti lét attribútumai és kiváltságai nélkül –, amelyet hiedelmeknek egy rendszere tart lazán össze. Ez faji és történelmi előzményeken alapul, amelyekről kiderült, hogy illuzórikusak.

Koestler az ortodox zsidóságot eltűnőfélben lévő kisebbségnek véli. Kelet-Európában a náci üldözés csaknem megsemmisítette őket. A nyugati világban szétszórt túlélőknek már nincs sok befolyása, Észak-Afrika és az arab világ ortodox közösségeinek a zöme pedig Izraelbe emigrált. Ezért az ortodox zsidóság a diaszpórában kihalófélben van. A felvilágosult vagy agnosztikus zsidók azok, akik fenntartják a zsidó közösségeket, ragaszkodva álnemzeti státuszukhoz, abban a meggyőződésben, hogy kötelességük megőrizni a zsidó tradíciót. Koestler rámutat: „Nem könnyű meghatározni, mit jelent a »zsidó tradíció« kifejezés annak a felvilágosult többségnek, amely elutasítja az ortodoxia kiválasztott faj doktrínáját. Ettől a doktrínától eltekintve az Ótestamentum egyetemes üzenete – az egyetlen és láthatatlan Isten trónra emelése, a tízparancsolat, a héber próféták erkölcsi világképe, a közmondások és zsoltárok – bekerült a judeo-hellén-keresztény tradíció főáramába, zsidóknak és nem zsidónak egyaránt közös tulajdonává lett.”

Koestler kitér arra is, hogy Jeruzsálem lerombolása után nem volt a zsidóknak többé saját nyelvük és világi kultúrájuk. A héber, mint nemzeti nyelv átadta a helyét még a keresztény korszak kezdete előtt az arameus nyelvnek. A zsidó tudósok és költők Spanyolországban arabul, másutt németül, lengyelül, oroszul, angolul és franciául írtak. Egyes zsidó közösségek kialakították a saját nyelvjárásukat, például a jiddist és a ladinót, de az ezen a nyelven születő szellemi alkotások nem mérhetők azokhoz a jelentős művekhez, amelyekkel a zsidók a német, osztrák–magyar vagy az amerikai irodalomhoz járultak hozzá. A nagyvilágban (elsősorban a nyugati diaszpórában) szétszóratásban élő kifejezetten zsidó birodalmi aktivitás teológiai jellegű volt. De azért a Talmud-, a kabbala-, a Biblia-magyarázatok vaskos kötetei a kortárs zsidó nyilvánosság előtt gyakorlatilag ismeretlenek, noha azok az egyedüli maradványai a kifejezetten zsidó tradícióknak. Az egyes zsidó alkotók filozófiai, tudományos és művészeti teljesítményei hozzájárultak a nekik otthont adó, befogadó nemzetük kultúrájához, de ezek nem képviselnek közös kulturális örökséget vagy hagyományok autonóm halmazát.

Koestler Arthur könyvének mondanivalóját így foglalja össze: „Napjaink zsidóinak nincs közös kulturális tradíciója, csak bizonyos, a gettó traumás élményeiből eredő társadalmi örökségből és a vallásból származó szokásaik és viselkedési formáik: a vallásból, amelyet a többségük nem gyakorol, és amiben nem hisz, de ami mindazonáltal egy álnemzeti státuszt ruház rájuk. Nyilvánvaló, hogy a paradoxon hosszú lejáratú megoldása csak a kivándorlás lehet Izraelbe, vagy a fokozatos asszimiláció a gazdanemzethez. A holokauszt alatt ez a folyamat teljes lendületben volt; és 1975-ben a Time Magazin arról számolt be, hogy az amerikai zsidók »nagymértékben hajlamosak arra, hogy a hitükön kívül házasodjanak; valamennyi házasságnak az egyharmada vegyes házasság.«” Koestler azzal fejezi be könyvét, hogy a zsidóság faji és történelmi üzenete, noha illúzión nyugszik, mégis hosszan ható érzelmi befolyást gyakorol, amely a törzsi hűségre apellál. Ez az az összefüggés, amelyben „a tizenharmadik törzs”, vagyis a kazár származás fontossá válik a diaszpóra zsidóinak. A modern Izrael számára, amely megszerezte valódi nemzeti identitását, ez lényegtelen. Ábrahám Poliak, a Tel-avivi Egyetem tanára a zsidóság kazár eredetéről szóló kutatásaival aláaknázta a legendát a kiválasztott fajról.

Fontos könyvet publikált a kérdésről Kevin Alan Brook, amely a The Jews of Khazaria címmel 1999-ben jelent meg az Egyesült Államokban és Jeruzsálemben. Könyvét azzal fejezi be, hogy áttekintve az erős kulturális, nyelvi és etnikai szálakat, amelyek összekötik az askenázi zsidókat a kazár zsidókkal, valamint figyelembe véve a zsidók délről és nyugatról történő bevándorlását Kelet-Európába, azt kell megállapítanunk, hogy a kelet-európai zsidók mind a kazárok, mind pedig más zsidó hitre tért közösségek leszármazottjai éppen úgy, ahogyan a zsidók utódainak is tekintendők. Az a tény, hogy a ma élő zsidó nép más, zsidó hitre áttért közösségeknek az utódaiból áll, nem változtat azon, hogy a zsidó hitre áttért valamennyi személy egyenlően részesedik a zsidó örökségben.

A kazárok a zsidó történelmi tapasztalat különleges részét képezik, és hagyományaikat soha többé nem szabad elfelejteni. A XXI. század beköszöntével mindazoknak, akik askenázi zsidóknak vallják magukat, joguk és kötelességük újra felfedezni és igényelni maguknak ezt az egyedülálló és kevert örökséget. Sok ma élő zsidó a Nagy Kazár Birodalom örököse, amely valamikor a mai Oroszország sztyeppéin terült el.

Israel Bartal 2007-ben közzétett egy tanulmányt The Khazar Myth and the New Anti-Semitism (A kazár mítosz és az új antiszemitizmus) címmel. A tanulmány azzal a széles körben elterjedt nézettel foglalkozik, amely szerint az askenázi zsidók egyáltalán nem tekinthetők a zsidók leszármazottjainak, hanem a kazárok utódai, és így Izrael földjén idegen betolakodók, akik nem tarthatnak azon a címen igényt Palesztinára, hogy az az őshazájuk. Shlomo Sand professzor legújabb könyvében maga is ezt a nézetet támasztja alá, amikor ragaszkodik ahhoz, hogy a zsidók soha nem alkottak egy nemzetet, és ma sem lehet őket különálló nemzetnek tekinteni, eltérően a palesztinoktól, akik viszont már hosszabb ideje külön nemzetet alkotnak. Bartal Sandet tudós antiszemitának minősíti, aki új életet akar önteni a kazár mitológiába.

Israel Bartal, aki a Hebrew University tanára, úgy véli, hogy Shlomo Sand nem végzett alapos munkát. Így például megalapozatlannak tartja Sand azon állítását, hogy a zsidó, izraeli kollektív emlékezetből állítólag ki volt tiltva a kazár eredet egész története. Bartalt az az állítás, hogy politikai okokból, szándékosan hallgattak a kazárokról, arra emlékeztette, hogy az 1950-es években minden középiskolában kézikönyvként használt Mikhlal Encyclopedia nagyon is bőven foglalkozott a kazárokkal. Többek között ez olvasható benne: „a diaszpóra szétszóratásban élő zsidó közösségeinek a vigasztalás és a remény forrása volt a középkorban a Kazár Királyság története, amely ma tiszta mitológiaként hangzik. Mindazonáltal ez a történet a zsidó történelem legcsodálatosabb fejezeteinek az egyike.”

Gilad Atzmon már hivatkozott tanulmányában maga is levonja azt a következtetést, hogy a jelenlegi zsidóknak nincs közös eredete és a szemita leszármazásuk mítosz. A zsidók nem Palesztinából származnak, ezért visszatérésük az ígéret földjére inváziónak tekinthető, amit egy törzsi ideológia által vezetett csoport hajtott végre. Noha a zsidók nem alkotnak fajilag egységes leszármazási vonalat, bizonyos mértékig mégis fajilag összetartó közösségnek tekinthető. Sok zsidó veszélyesnek tartja közössége számára a vegyes házasságot, és a modernizáció, valamint szekularizáció ellenére a zsidók többsége még mindig betart például olyan rituálét, mint a metélés.

Atzmon szerint ideológiailag le kell győzni azokat, akik faji alapon elkülönült zsidó államot akarnak. A testvériség és a megbékélés idegen a zsidó törzsi világszemlélet szerint, és a zsidó nemzeti újjászületés elképzelésébe nem illeszthető be. Atzmon úgy véli, hogy egyfajta dejudaizálásra van szükség ahhoz, hogy az izraeliek el tudják fogadni a polgári lét és polgári állam univerzális, modern eszméjét. Atzmon kiemelkedő gondolkodónak és haladó baloldali izraeli tudósnak tekinti Shlomo Sandet. Egy szekuláris izraeli számára elérhető legmagasabb szintet képviseli.

Ofri Ilani rámutat, hogy Sand professzor, eltérően más történészektől, nem az izraeli állam megalakulásáig, 1948-ig, vagy a cionizmus kezdetéig, hanem több évezredig megy vissza a történelemben. Atzmon méltatja Sandet, hogy munkásságával segíti a zsidó nacionalizmus és nemzeti önazonosság megértését. Sand a történelem legmélyebb lényegét ragadja meg, nem új fragmentumokkal akarja kiegészíteni a történelmi folyamatot. Idézzük Gilad Atzmon következtetéseit hivatkozott tanulmánya utolsó oldaláról:

„Ha Sand álláspontja helyes, engem meggyőzött érvei erejével, akkor a zsidók nem alkotnak fajt, de olyan nagyszámú embernek a kollektívája, akiket nagyrészt magával ragadott egy illúzión alapuló nacionalista mozgalom. Ha a zsidók nem egy faj és nem alkotnak faji folytonosságot, és semmi közük sincs a szemitizmushoz, akkor az »antiszemitizmus« kényszerűen üres fogalom. Nyilvánvalóan olyasmi megjelölésére szolgál, ami nem létezik, más szavakkal, csak úgy bírálhatjuk a zsidó nacionalizmust, a zsidó lobbizást és a zsidó hatalmat, mint az ideológia és a gyakorlat legitim bírálatát. Ismételten hangsúlyozom, nem vagyunk és soha sem voltunk zsidók (a zsidó nép) vagy a judaizmus (a vallás) ellen, de ellenezzük a közös filozófiát bizonyos világos globális érdekekkel együtt. Néhányan szeretik ezt cionizmusnak nevezni, de én inkább nem. A cionizmus nagyon homályos fogalom, amely túlságosan is szűk ahhoz, hogy kifejezze a zsidó nacionalizmus összetettségét, annak brutalitását, ideológiáját és gyakorlatát. A zsidó nacionalizmus lelki beállítódás, olyan szellemiség, amelynek nincs világos határa. Valójában senki nem tudja pontosan, hol ér véget a zsidóság és hol kezdődik a cionizmus, ameddig nem tudjuk, hol érnek véget Izrael érdekei és hol kezdődnek a neokonzervatív érdekek.” Atzmon így folytatja következtetéseinek levonását:

„Ami a palesztinok ügyét illeti, az üzenet meglehetősen lesújtó. Palesztinai testvéreink és nővéreink egy nagyon pusztító filozófia elleni küzdelem frontvonalában vannak, mégis világos, hogy nemcsak az izraeliek ellen küzdenek, sokkal inkább egy erőszakos, pragmatikus világfelfogás ellen, amely gigantikus méretű globális konfliktusokat okoz. Ez törzsi gyakorlat, amely érvényesülni kíván a hatalmi, különösen a szuperhatalmi közegben. Az Amerikai Zsidó Bizottság Irán elleni háborúra törekszik. Hogy a biztos oldalon álljon, David Abrahams, »Izrael egy munkáspárti barátja« pénzt adományoz a Munkáspártnak megbízásból. Többé-kevésbé egyidejűleg meghal kétmillió iraki egy illegális háborúban, amelyet egy Wolfowitz nevű tervezett meg. Miközben minderre sor kerül, palesztinok milliói nyomorognak koncentrációs táborokban, Gáza pedig a humanitárius válság szélére sodródott. Amint ez történik, »anticionista« zsidók és zsidók a baloldalon (Chomskyt is beleértve) ragaszkodnak az AIPAC-ot, a zsidó lobbit és a zsidó hatalmat ért ékesszóló bírálat semlegesítéséhez, amelyet Mearsheimer és Walt gyakorolt.”

Gilad Atzmon felteszi a kérdést: itt Izraelről van szó vagy a cionizmusról? Vagy pedig be kellene látni, hogy valami sokkal nagyobb forog kockán, mint amire fel vagyunk jogosítva azon intellektuális határok között, amelyeket felvállaltunk. A dolgok jelen állása szerint a kutatóknak nincs kellő intellektuális bátorsága ahhoz, hogy szembeszálljanak a zsidó nemzeti stratégiával és annak világszerte működő számos képviselőjével. Mivel gondolkodási módunkban bekövetkezett fordulatról van szó, hamarosan nagy változásokra számíthatunk. A béke érdekében a palesztinok mellé kell állnunk, de ahhoz, hogy ezt megtehessük, nemcsak bátornak kell lennünk, hanem azt is be kell látnunk, hogy itt nem csak politikai küzdelemről van szó, állítja Atzmon, hozzátéve, hogy itt nemcsak Izraelről, annak hadseregéről és annak vezetéséről van szó, és nem csak olyan zsidó vezetőkről, mint Dershowitz, Foxman és társaik. Valójában háború folyik az ellen a rákos lelki eltorzulás ellen, amely eltérítette a Nyugatot, és amely legalábbis átmenetileg megváltoztatta annak humanista beállítódását és athéni törekvéseit. Egyfajta szellemiség ellen sokkal nehezebb küzdeni, mint emberek ellen, mivel ezt a harcot először magunkban kell megvívni. Ezért mondja Atzmon, ha küzdeni akarunk Jeruzsálemért, először magában Jeruzsálemben kell az első csatát megvívni. Tükör elé állva körül kell néznünk. Meg kell találnunk önmagunkban az együttérzést, ha még maradt belőle valami.

Az izraeli paradigma

Gilad Atzmon az úgynevezett izraeli paradigmát veszi közelebbről szemügyre A zsidó tapasztalat című tanulmányában. (A paradigma szó ebben az összefüggésben az adott korszakban elfogadott általános tudományos tételek összességét, az adott korszak tudományos világképét jelöli.) Akik szembeszálltak az izraeli paradigma mögött álló erőkkel, Izrael állam politikáját és gyakorlati magatartását a cionizmussal és a cionista ideológiával azonosították. Atzmon, aki kemény bírálója ennek az izraeli paradigmának, úgy véli, hogy tévedtek. A cionista stratégia valóban a zsidó nemzeti törekvések nevében tart igényt Palesztina kifosztására. Kétségtelen az is, hogy Izrael sikeresen át tudta alakítani cionista filozófiáját elnyomó és életellenes gyakorlattá. Az Izraelben született nem vallásos, szekuláris zsidók többsége nem lelkesedik a cionista ideológiáért, annak jelképei és szellemisége nem sokat jelent nekik. A cionizmus vagy külföldi, vagy pedig ősi, túlhaladott eszmerendszer az Izraelben született szekuláris zsidók számára.

Az izraeliek többségének nincs világos elképzelése a cionizmus eszmerendszeréről. Ezért önmagában azt, hogy egy bírálat cionistaellenesnek minősíti önmagát, nem sok hatást tesz az izraeli politikára vagy az izraeli népre. Ezért akik a cionista paradigmában gondolkodtak, lényegében a zsidó vallásra áttért izraeliekhez szóltak. Így létrejött a cionizmus és a zsidó identitás egy olyan összeolvadása, amelynek az elemzésére eljött az idő.

Ezután Atzmon részletesen ír arról, hogy felesége, valamint két gyermeke, akik 2008 júliusában, amikor tanulmányát írta, hét-, illetve tizenkét évesek voltak, rendszeresen ellátogatnak húsvét idején Izraelbe. Azt tapasztalta, hogy gyermekei jól érezték magukat Izraelben és szívesen tanultak és beszéltek héberül. Mivel családjával Londonban él, gyermekei brit állampolgárok, ennek ellenére anyanyelvük a héber, és az angol csak a második nyelvük. Úgy tapasztalta, gyermekei számára Izrael megoldja identitásuk megtalálását. Londonban nem nagyon tudják eldönteni, hogy mi is az ő nemzeti önazonosságuk. Vajon volt izraeliek, volt zsidók, vallásukat nem gyakorló szekuláris zsidók, keresztény kultúra hordozói, vagy pedig héberül beszélő palesztinaiak leszármazottjai. Izraelben családi környezetben ezek a kérdések fel sem merülnek. Az izraeliek mindenkit testvérként fogadnak, amíg valaki nem arab.

Londonban ugyanakkor származásukat illetően Atzmon gyerekeinek számos elkerülhetetlen kérdéssel kell szembenézniük, pontosan apjuk nézetei és magatartása miatt. Hazatérve az izraeli vakációról a gyerekek bizonyos cionistákként éreznek. Nem vitatják, amit Atzmon Palesztináról mond, és nagyon is látják a palesztinok szenvedéseit. Így például a hétéves kisfiúra rémisztően hatottak azok a falak, amelyek ma elválasztják Palesztina egyik részét a másiktól. Ugyanakkor Izraelben megtapasztalják, ami a cionizmust sikerre vitte a több mint kétezer év óta szétszóratásban élő zsidók körében. Nem az ideológia teszi sikeressé a cionizmust és nem is a politika. A cionizmus összerendezetten és következetesen elrendezi a világot a diaszpórában élő zsidók számára. Megtalálja a testvériség, a vágyakozás és a barátság helyét, közelbe hozza a természeti környezetet is, nevet adva mindennek, ami fontos. Egyidejűleg azonban kijelöli az ellenséget is, a nem zsidókat és az öngyűlölő zsidókat is. A cionizmus egyértelmű világrend, de egyben könyörtelen és gyilkos is.

Atzmon gyermekei magatartását tapasztalva értette meg Izrael lényegét, azt, hogy mit tud nyújtani, és azt, hogy mennyire erőteljes. Mindebből Atzmon arra a következtetésre jutott, hogy a jelenkori zsidó tapasztalat két alapelven nyugszik. Az egyik Eretz Izrael (Nagy-Izrael, amely a Nílustól az Eufráteszig terjed) és a diaszpórában élő kapcsolata, a másik pedig szeresd önmagadat annyira, amennyire gyűlölsz mindenki mást. Ami az Izraelben született, de nem vallásos zsidókat illeti, a cionizmus keveset jelent számukra. A cionizmus nekik annyit jelent, hogy a zsidók jogosultak egy nemzeti otthonhoz, ezért ennyiben a cionizmus egy távoli történelem egy fejezete. Teodor Herzl történeténél sokkal jobban érdekli őket, hogy a hivatalban lévő izraeli kormányfő mekkora amerikai segélyt tud szerezni, vagy a megválasztott amerikai elnök izraelit nevez-e ki a szóvivőjének. Az új izraeliek számára a diaszpóra (héberül Galut) felidéz bizonyos kellemetlen gondolattársításokat. Így a gettókat, a szégyent és az üldözést, mindez azonban nem jellemző sem New York belvárosára, sem a londoni Sohóra.

Az izraeliek távozásukat Izraelből nem úgy fogják fel, hogy visszatértek a diaszpórába, a Galutba (a diaszpóra valamely vallás követőinek, illetve közösségnek, etnikumnak a szétszóródása vagy szétszórása más népek közé, jelenti még az így szétszórtan élő tagoknak az összességét, vagy valamely közösségét is). A többi lakhelyet változtatóhoz hasonlóan a jobb életlehetőségeket keresik. A legtöbb izraelinek Izrael messze nem hősi és dicsőséges hely. Az úgynevezett izraeli, vagy egy Izraelben született nem vallásos zsidó a forradalom utáni cionizmus terméke, aki már megszokta azt a környezetet, amelyben él, és meggyengültek a zsidó túlélést szolgáló ösztönei. Ehelyett elfogadja a Nyugat felvilágosult individualizmusát annak hedonizmusával, amely a törzsi együvé tartozás, a kollektivizmus utolsó maradványait is megszünteti. Ez arra is magyarázat lehet, hogy miért szenvedett Izrael vereséget a legutóbbi Libanon elleni háborúban. Az új izraeli polgár nem lát valódi okot arra, hogy feláldozza magát a közös zsidó oltáron. Sokkal inkább foglalkoztatja, hogy miként tudja hasznosítani magának a „jó élet” filozófiából adódó lehetőségeket.

A Qassam rakétákhoz például az izraeli tábornokoknak szükségük van bátorságot és önfeláldozást igénylő taktikára a földön. Úgy látszik, levonták a tanulságot a libanoni háborúból, miszerint a hedonista társadalmak (a hedonizmus ókori görög filozófiai irányzat, amely szerint a legfőbb jó az élet ésszerű élvezése; a hedonista, aki ennek megfelelően az élvezeteknek él, és az érzéki örömöknek ad elsőbbséget) nem nevelnek fel spártai harcosokat és ilyenek nélkül jobb, ha valaki távol marad a küzdelemtől. Gyalogos rohamegységek Gázába küldése helyett sokkal könnyebb bombát szórni sűrűn lakott területekre, vagy a megadásig kiéheztetni a lakosságot.

Atzmon úgy látja, a törzsi túlélési ösztönt felváltotta a felvilágosult individualizmus, a fiatal izraelieket sokkal inkább érdekli egyéni túlélésük, mint a kollektíva sorsát érintő terv sikere. Egyesek azon gondolkodnak, hogyan tudnának ebből a helyzetből kikerülni. Mihelyt befejezi előírt kötelességét, már rohan is a repülőtérhez, ezért napról napra nő az Izraelből távozók száma. Akik pedig maradnak, elmerülnek a fásult közömbösségben.

A diaszpórában élő zsidók számára Izrael a szimbolikus átalakulás, amelynek célja a felszabadulás és törlesztés a zsidó nyomorúságért. Izrael szinte épp az ellenkezője a diaszpórában élő zsidónak, tele van szemtelenséggel, erőszakos, harcias és mindenért kiáll, amiben hisz. Egy brooklyni zsidó fiatalnak aljázni (kivándorolni Izraelbe) és csatlakozni a hősies izraeli hadsereghez még mindig messze dicsőségesebbnek tűnik, mint csatlakozni alkalmazottként mondjuk a családi vállalathoz.

Az izraeli hadsereg azonban viszonylag biztonságos, mert kerüli a közvetlen összecsapást, távolról öl és megbecsüli a katonáit. Ma már a legtöbb diaszpórában élő fiatal inkább ott kíván boldogulni, ahol él, és elkerüli az aljázást. Mégis a cionizmus jelképes azonosságtudatot nyújt nekik. A cionizmus volt az, amely feltalálta a zsidó nemzetet és Izraelt választotta nemzeti otthonául. Egyben Izraelt olyan konfliktusba helyezte, amely ma már globális fenyegetést hordoz magában. Azon izraelieknek, akik történetesen a konfliktus közepébe kerültek, a cionizmus nagyon keveset jelent. Az izraeliek nem azért csatlakoznak a hadsereghez, mert cionisták, hanem azért, mert zsidók, és szemben állnak az őket körülvevő mohamedánokkal. Ez a felismerés új értelmet adhat a „vándorló zsidó” jelentésének.

A diaszpóra és az Eretz Izrael közti kölcsönhatás újfajta vándorláshoz, törekvésekhez és vágyakhoz vezetett. A diaszpórazsidók a cionista fantázia fényében vágyakoznak Izrael után; az izraeli zsidók viszont eltökélten menekülnek ostromlott helyzetükből, vagyis az izraeli zsidók többsége kétségbeesetten távozni akar. Ez a helyzet a zsidó szentírások közvetlen következménye. Egyre több Biblia-kutató vitatja a Biblia történetiségét. Látszólag a Biblia legtöbb részét a babiloni fogság után írták, és ezek az írások újra feldolgozzák (nagyrészt kitalálják) a korábbi izraeli történelmet úgy, hogy az tükrözze és visszhangozza a babiloni száműzetésből visszatérők tapasztalatait.

Következésképp a Biblia mint száműzetéshez kapcsolódó szöveg töredékes, hiányos valósághoz vezet, amelyben a diaszpórában élő zsidó a hazatérésről álmodozik, de amikor már otthon van, ez az ideológia elveszíti a vonzerejét. A cionizmus helyzete is meglepően hasonló. Lelkesíteni tudott Sionnal sok zsidót, de amikor visszatérnek az ígéret földjére, ez az ideológia már elveszíti lelkesítő erejét. Atzmon szerint dialektikus feszültség van a cionizmus, a diaszpórában élők zsidó önazonossága és az izraeliség között, amely nagyrészt a héber történelmi értelmezéshez kötődik. A cionizmus és Izrael a jelenkori zsidó tapasztalat két különböző pólusát alkotják.

„Úgy szeresd magad, ahogyan mindenki mást gyűlölsz”

Ha megértjük Eretz Izrael és a diaszpóra dialektikus ellentétét, már az is világossá válik, hogy a kettő kölcsönösen kiegészíti egymást. Izrael a zsidó törzsi sovinizmus és felsőbbrendűség összefüggő és következetes szimbolikus értelmezését jelenti. Izrael lesújtó valósággá teszi a „szeresd magad annyira, ahogyan mindenki mást gyűlölsz” elvét, amelyben az önmagát szerető történetesen képes megsemmisítő fájdalmat okozni az őt körülvevő szomszédainak. Azért, hogy érthetővé váljon a zsidó önszeretet koncepciója, először meg kell világítani, hogy mi az a kérdés, amely ezt a személyes érzelmi és tudati formát fontossá teszi. Ez a téma a kiválasztottság. A judaizmus vallási értelmezése szerint a zsidó kiválasztottság Isten által elrendelt erkölcsi kötelezettség, amely szerint a zsidóknak az erkölcsös magatartás példaképének kell lenniük. A nem vallásos, szekuláris zsidóértelmezésben ez a fajilag meghatározott felsőbbrendűség közönséges soviniszta formájává alakul át. Ez arra bátorítja azokat, akik elég szerencsések ahhoz, hogy zsidó anyával rendelkezzenek, hogy mértéktelenül szeressék önmagukat. Már itt kiemeli Atzmon, hogy a legtöbb esetben a zsidó felsőbbrendűség mások elemi jogainak bizonyos fokú semmibevevéséhez vezet. Ez sokszor ellenségeskedéshez, sőt lappangó vagy nyílt gyűlölködéshez vezet.

Ez a felsőbbrendűség az, amely a Palesztinára vonatkozó cionista igény legmélyén áll a többi őslakos kárára. Mindez azonban nem ér véget Palesztinával, gondoljunk csak arra a kemény fellépésre, amelyet a zsidó lobbi a „terror elleni háború” kiterjesztése ellenében folytat. Atzmon figyelmeztet, hogy ez a fajta háborús uszítás a zsidók, mint nép belső tulajdonságát képeznék. Ez elsősorban a zsidó törzsi, politikai gondolkodás sajátossága, legyen az jobb- vagy baloldali, vagy éppen középutas. Ezért nem meglepő, hogy a humanizmusért és az egyetemes etikáért folytatott küzdelem élvonalában olyan zsidókat találunk, mint Jézus, Spinoza és Marx. A felsoroltak mind kiálltak a testvériség eszméje mellett és szembeszálltak a törzsi felsőbbrendűséggel, amelyet megtaláltak önmagukban és kulturális örökségükben. Olyasmi ellen tiltakoztak, amit jól ismertek, helyébe pedig a testvériséget és a szeretetet állították.

Atzmon megjegyzi, hogy Jézusnak, Spinozának és Marxnak nem sikerült a zsidókat mint közösséget átalakítaniuk, noha egy részüknél sikert értek el. A kemény dogmatikus, monoteista törzsiség követőjéből átalakulni az egyetemesség toleráns és pluralista gyakorlójává csaknem egyenlő a lehetetlenséggel. Nem kevés zsidónak sikerül elhagyni az istenhitet, s mint tudjuk, néhányukból marxista lett, de valahogyan sokan közülük továbbra is hűségesek maradtak a monoteista (egyistenhívő), rasszista, a „csak zsidó” kirekesztő filozófiához. Mások odáig fejlődtek, hogy „nemzetté váltak, mint más nemzetek” (cionizmus), de előzőleg eltávolították és megölték azokat, akik nem illettek bele etnikailag az önmagukról alkotott elképzelésbe. (Itt Atzmon a Nakba néven számon tartott történelmi eseményre utal 1948-ban, amikor cionista fegyveresek több palesztin település lakóit kegyetlenül legyilkolták, illetve elüldözték.) Egyes zsidók liberálissá és kozmopolitává váltak, akik hajlamosak arra, hogy korunk globális konfliktusát arra az álbölcsességre szűkítsék, hogy „azok az emberek, akik Coca-Colát isznak, nem harcolnak egymás ellen”. Atzmon gúnyosan megjegyzi, hogy a Coca-Colát ivók az elmúlt években egyedül Irakban másfél millió irakit öltek meg, vagy kényszerítettek otthonuk elhagyására a demokrácia nevében.

Nem hagyja ki Atzmon azt sem, hogy sok zsidónak sikerült asszimilálódnia és kilépni törzsi kötöttségeiből. Megszabadulva faji jellemzőiktől, a többi emberhez hasonlóan élnek, nincs közük sem a neokonokhoz, sem a cionistákhoz. A zsidókat számos kérdés megosztja, de egyesülten szállnak szembe azokkal, akiket kollektívan ellenségnek tekintenek. Ezután Atzmon azt a kérdést elemzi, hogy azok, akik aktívan részt vesznek a palesztinokkal való kibékülést célzó erőfeszítésekben, miért kerültek minden hivatkozást a zsidó lobbizásra vagy zsidó hatalomra. A cionizmusnak önmagában nem sok köze van Izraelhez, mert ez a diaszpóra zsidóságára tartozó belső kérdés. Ezért a cionisták és a zsidó anticionisták közti vitának nincs jelentősége Izrael vagy az izraeli akciók elleni küzdelem szempontjából. Ez családon belüli nézeteltérés, ugyanakkor további zavarokat okoz a nem zsidók körében.

Ez lehetővé teszi, hogy az etnikailag zsidó származású kampányolók arra hivatkozhassanak, hogy „nem minden zsidó cionista”, miközben alig kéttucatnyi „zsidó anticionista” van a világon. Az ilyen érvelés arra jó, hogy meghiúsítsa az etnocentrikus zsidó lobbizás bírálatát, amelyre az elmúlt négy évtizedben sor került. Látszólag, ha cselekvésre kerül sor, a cionisták és az úgynevezett zsidó anticionisták egy népként egységesen lépnek fel. Miért cselekednek egy népkent? Azért, mert egy népet alkotnak. Valójában egy népet alkotnak? Ez nem számít, amíg azt hiszik, hogy ők egy nép és úgy is cselekednek. De mi teszi őket egy néppé? Atzmon válasza: ők valószínűleg annyira gyűlölnek mindenki mást, mint amennyire szeretik önmagukat.

Atzmon azt ajánlja, hogy a közmondást, miszerint „mondd meg, ki a barátod, és megmondom, ki vagy”, ki kellene egészíteni a jelenkori zsidó törzsi politika árnyaltabb értelmezésével. Eszerint, „mond meg, kit gyűlölsz, és megmondom, ki vagy”. Ha például gyűlölöd Finkelsteint, Atzmont, Blankfortot, Mearsheimert és Waltot és így tovább, akkor te bizonyára zsidó vagy. Ha viszont csak egyikükkel nem értesz egyet közülük, akkor ténylegesen te is közülük való lehetsz. A gyűlölet és még a személyes ellenszenv is sajnos jellemző a zsidó törzsi politikára. Figyelemre méltó, hogy Izraelnek sikerült ezt tökéletesítenie és valódi jelentést adnia neki. Miközben a diaszpórazsidó fel van jogosítva, hogy szeresse önmagát, mások iránti gyűlöletét nagyrészt elfojtja. Ameddig néhány zsidó követi vallási előírásait, és köp a templomokra vagy csak tönkreteszi jelentős tudósok és művészek életét, addig a gyűlölet és az erőszak nincs megengedve a nyugati közélet vitáiban. Ez az a pont, ahol Izrael színre lép. Amennyire az izraeliek szeretik önmagukat, annyira képesek másokat gyűlölni. Például hajlandók éheztetni és megölni palesztinok millióit, ha hasznosnak találják. Izrael – „a szeresd önmagad és gyűlölj mindenki mást” – elvét átültette a gyakorlatba. Ez megoldotta a legbensőbb ambivalenciát okozó feszültséget: Izrael nemcsak gyűlöli Finkelsteint, képes arra is, hogy letartóztassa és deportálja. Izrael nemcsak gyűlöli a palesztinokat, de képes kiéhezetni, falak és drótkerítések mögé zárni őket, bombázni és esetleg még nukleáris fegyvert is bevetni ellenük, ha elérkezettnek látják erre az időt.

Ez az Eretz Ysrael (Nagy-Izrael) és a diaszpóra egymást kiegészítő viszonyának talán legijesztőbb vonatkozása. Ez úgy is felfogható, mint a gyűlölettel megterhelt társadalom megtestesülése. Két ezredévnyi vándorlás után az újonnan megszülető nemzeti zsidó már nemcsak a gyűlöletre képes, de arra is, hogy a lehető legnagyobb fájdalmat okozza annak, akit gyűlöl. Atzmon elégtétellel nyugtázza, hogy saját gyermekei még egyelőre nem rabjai ennek az önszeretetnek, egyelőre nem tekintik magukat törzsi közösség részének, következésképp nem is gyűlölnek senkit. Ugyanakkor azt is látja, hogy mi az, amit Izrael nyújtani tud, különösen azoknak, akik nem ott élnek. Az izraeli kaland távolból vonzónak és sikeresnek látszik. Atzmon ennek a megtapasztalásán keresztül értette meg, hogy milyen dialektikus viszonyban van egymással az izraeli héber belső törekvés és a cionista diaszpóravágyakozás. A hébernek és a diaszpórának a szembenállása és a kölcsönös kiegészítése a jelenkori zsidó tapasztalat lényege. Ha fel akarjuk mérni az Izrael által elkövetett bűnöket és a globális cionista lobbik által támogatott gonoszt, jobban tesszük, ha mélyrehatóan tanulmányozzuk a zsidókérdést és a zsidó tapasztalatot, nemcsak Izraelt vagy a cionizmust, de sokkal inkább a kettő kölcsönhatásának egyedülállóan pusztító ötvözetét. Csak elvesztegetjük az időt az érvényét vesztett XIX. századi meghatározásokra, amelyeknek már semmi közük sincs a konfliktushoz, hacsak nem tesszük kérdésessé a zsidó tapasztalatot. Ha van elég bátorságunk a zsidókérdés és önazonosság mélyebb elemzéséhez, akkor talán megérthetjük, hogy az izraeli apartheid nem csak a politikai helyzet, hanem valójában egy különleges faji irányultságú törzsi filozófia természetes következménye. Az Izraelben épült fal nem politikai intézkedés, sokkal inkább egy kizáró faji magatartás megnyilvánulása, amely az elkülönülés zsidó eszméjének a lényege.

Ezt a megállapítását Atzmon a 2008. évi amerikai elnökválasztás elnökjelöltjeinek magatartásával támasztja alá. Obama szenátor három óra múltán, hogy megszerezte a demokrata párt elnökjelöltségéhez szükséges támogatást, azonnal felkereste az AIPAC (Amerikai–izraeli Közügyek Bizottsága) konferenciáját, és mindazt megígérte a befolyásos amerikai zsidó lobbinak, amire vágytak. A palesztinok, az irakiak, a szíriaiak, az irániak és egymilliárdnyi mohamedán rovására nyíltan ígéretet tett arra, hogy Amerika továbbra is elfogult magatartást tanúsít, és előnyben részesíti a létszámban kicsi zsidó közösséget ahelyett, hogy nemzetközi közvetítő és igazi tárgyalópartner lenne. Hasonló ígéreteket tett Hillary Clinton és John McCain az AIPAC vezetőinek kis idővel korábban.

Atzmon a zsidó nép nevében, a zsidó állam által elkövetett bűnök fényénél jogosnak tarja a zsidó tapasztalat filozófiájának és gyakorlatának kétségbevonását. Mivel a zsidók nem alkotnak különálló fajt, de többségük engedelmeskedik a kollektív és faji irányultságú politikáknak, ezért nem kell óvakodni e kérdéstől. Ha adottnak vesszük, hogy a zsidók nem alkotnak fajt, akkor a zsidó önazonosság és politika tanulmányozása nem is rasszizmus, nem is esszencializmus (az esszencializmus annak a hite, hogy a dolgoknak van egy tulajdonságkészletük, amely azzá teszi őket, amik). Nem kell megriadni a zsidó identitás, mint rasszista ideológia és a benne rejlő felsőbbrendűségnek a bírálatától.

Atzmon úgy véli, hogy mindenkinek folytatni kell a kutatását, aki Izraelt és a cionizmust a világbékét fenyegető, súlyos veszélyforrásnak tekinti. Nem kell külön a cionizmussal foglalkozni, hanem a kettő komplex ötvözetét kell vizsgálni. A cionizmus önmagában csak csalétek, amely arra szolgál, hogy megragadja a figyelmünket és eltérítsen a lényegtől. Láthatóan a cionizmus bírálatának nincs hatása Izraelre, a politikájára és a népére, legfeljebb néhány cionista zsidót zavar.

A zsidó tapasztalat tanulmányozása elősegítheti palesztinok, irakiak, szíriaiak és irániak életének megmentését, ugyanakkor zsidó közös érdek a zsidó tapasztalat és politikai gyakorlat igazi természetének a megértése. Végül is a zsidó politika (sokkal inkább, mint a vallás) az előttünk álló évezredben démonizálhatja az egész zsidó közösséget. Közös zsidó érdek leállítani a politikai fenevadat, mielőtt még nem késő.


Meddig lehet sikeres egy kirekesztő nemzetstratégia?

„A zsidó történelem vége?”

Az Izraelben született és felnőtt Gilad Atzmon 2009. március 20-án a jelenlegi zsidó identitást vette közelebbről szemügyre. Írását, amely Izrael Gázában tanúsított eljárása kapcsán elemzi az izraeliek magatartását, először a Palestine Think Tank publikálta. (A The End of Jewish History című tanulmány a http://informa tionclearinghouse.info/article22259.htm internetes címen olvasható.) Atzmon megállapítja, hogy a legmodernebb fegyverekkel bombáztak iskolákat, kórházakat, menekülttáborokat, öltek meg asszonyokat, öregeket és gyermekeket. Már máskor is voltak hasonló támadások – ezt Atzmon az izraeli hadsereg katonájaként maga is átélte –, ezúttal azonban megjelent egy új fejlemény: Izrael zsidó lakosságának az abszolút többsége támogatta. Az izraeliek 94%-a tehát jóváhagyta a polgári lakosok ellen intézett légitámadásokat. Az izraeliek egy része a tévén keresztül nézte a vérontást, hallhatták a sikolyokat, láthatták a kórházakban a sebesülteket és a lángoló menekülttáborokat. Mindez azonban különösebb belső megindulást nem váltott ki belőlük. Nem sokat tettek azért, hogy demokratikusan választott politikusaikra nyomást gyakoroljanak. Ehelyett nem kevesen fogták székeiket, és ülve nézték a Gázai övezetet a környező dombokról. Úgy tűnt, Gázában modern kori véres mutatvány zajlik.

2009 márciusában már ismertté váltak a mészárlás méretei, de az izraeliek nemigen mutatnak lelkiismeret-furdalást. A házi készítésű, műtrágyából előállított rakéták, amelyeket Gázából lőttek fel, hét év alatt 16 áldozatot követeltek Izrael részéről. A Hamasz és az Izrael között érvényben lévő tűzszünetet egészen 2008. november 4-ig mindkét fél szigorúan betartotta. 2008. november 4-én azonban Izrael légi csapást mért Gázára, amivel megölt öt személyt, továbbá számosat megsebesített. Azt is számításba kell venni, hogy Izrael blokád alatt tartotta Gázát, amely ellátási zavarokhoz és humanitárius válsághoz vezetett. A Gáza elleni támadás 2008. december 24-én kezdődött. A 22 napon át tartó Gáza elleni ostrom ideje alatt sajnálatos módon 13 izraeli halt meg. Életét vesztette viszont 1417 palesztin, és megsebesült 5303 gázai lakos. Az áldozatok között van 9026 polgári személy, 255 rendőr és 236 harcos. A legszomorúbb, hogy mintegy 300 gyermek és asszony is életét vesztette.

Mordechai Eliyahu, Izrael korábbi szefárd főrabbija levélben fordult Ehud Olmert kormányfőhöz. A levelet az Olam Katan nevű heti kiadású pamfletben tették közzé, és kiosztották Izrael valamennyi zsinagógájában. A Bibliára, valamint Majmonidesz kommentárjára hivatkozva a főrabbi leszögezte, hogy a hadviselésre vonatkozó zsidó etika értelmében a város egésze kollektívan felelős egyes személyek erkölcstelen magatartásáért. Gázának valamennyi lakosa felelős azért, hogy nem akadályozta meg a Kassam rakéták kilövését Izraelre. Ez veszélyeztette a Sderotban élő zsidók életét. Az sem elfogadható, hogy azért kerüljön veszélybe az izraeli katonák élete, mert félnek attól, hogy megsebesítenek vagy megölnek Gázában élő nem harcoló palesztinokat.

Eliyahu fia, Shmuel Eliyahu, aki Safedben főrabbi, a Jerusalem Post tudósítójának adott interjújában elmondotta: apja ellenezte a szárazföldi csapatok bevonulását Gázába, mert az veszélyeztetné az izraeli katonák életét. Ehelyett Gáza szőnyegbombázását javasolta azokon a környékeken, ahonnan kilőtték a Kassam rakétákat, tekintet nélkül arra, hogy az hány palesztin életébe kerül. Shmuel Eliyahu szó szerint ezt mondotta:

„Ha nem állnak le, miután megöltünk százat, akkor meg kell ölnünk ezret. És ha nem hagyják abba, miután megöltünk ezret, akkor meg kell ölnünk tízezret. És ha még ekkor sem hagyják abba, akkor meg kell ölnünk százezret, vagy egymilliót. Akármennyit, amennyi elég ahhoz, hogy leállítsuk őket.”

Az izraeli közvéleményben ez az álláspont széles körű vitát váltott ki és nemcsak az interneten. Az egyik véleménynyilvánító, Andy Katz utalt rá, hogy Gáza egymillió-négyszázezer palesztinnak az otthona, és lebombázásuk során több ember pusztulna el, mint amennyi Hirosimában, Nagaszakiban, Drezdában, Hamburgban és Tokióban együttvéve meghalt a II. világháborúban. Azt is kifejti még, hogy Eliyahu mereven akarja alkalmazni a Törvényt, tekintet nélkül a következményekre. Ha azt hiszi, hogy a gázaiak tömeges legyilkolása biztonságosabbá teszi Izraelt, akkor halálosan téved. A vallási törvényeknek ez a merev alkalmazása Andy Katzot az iráni elnök fundamentalista fanatizmusára emlékeztette.

Gilad Atzmon részletesen foglalkozik azzal, hogy a gázai háború hatására a diaszpórában élő zsidók világszerte tüntettek a „Jews-only state”, vagyis csak kizárólag a zsidók számára létező zsidó nemzetállam mellett. Az érvényes nemzetközi szerződések egyértelműen háborús bűntettként határozzák meg azt, ami Gázában történt. Ezért szerinte enyhén szólva meglepő volt a világ zsidóságának magatartása. A terrorista államok valóban gyilkolnak. Sztálin Szovjetuniója ezt a távoli Gulag-táborokban tette. A nemzetiszocialista Németország az erdők sűrűjében végezte ki áldozatait szögesdróttal körülkerített táborokban. Az izraeli állam hadserege fényes nappal mészárolta le a védtelen asszonyokat, gyermekeket, felhasználva nem konvencionális fegyvereket, például foszforbombákat is.

Ez a csoportosan elkövetett barbár magatartás magyarázatot igényel. Mi lehet ennek a kollektív brutalitásnak az oka? Hogyan veszítheti el egy egész társadalom a részvét és a könyörület iránti érzékét? Erre a nehéz kérdésre rendkívül elgondolkodtató választ ad Atzmon. Már írása alcíme is megvilágító erejű: „The terror within”, vagyis a terror az emberen belül van. Az izraelieket és az őket támogató zsidó közösségeket az a brutalitás terrorizálja, amely önmagukon belül létezik. Minél kegyetlenebbek az izraeliek, annál inkább rettegnek. A logika egyszerű. Minél több szenvedést okozol a másiknak, annál inkább félsz attól, hogy egyszer csak visszaüt, azaz halálos csapást mér rád a kívül felgyülemlett sérelem, amit te okoztál. Az izraeli kivetíti a palesztinra, az arabra, a mohamedánra és az iránira azt az agressziót, amit önmagában észlel. Ha figyelembe vesszük, hogy Gáza esetében az izraeli brutalitás korlátlannak bizonyult, akkor ez arra utal, hogy az izraeliekben felgyülemlett aggódás és szorongás is határtalanná vált.

Látszólag az izraeliek tartanak attól, hogy ők maguk lennének a feszültségek okozói. Ezért halálos küzdelmet vívnak a bennük élő rémülettel, rettegéssel és félelemmel. Az izraeliek nincsenek egyedül. A diaszpórában élő zsidó, aki az utcára megy tüntetni azért, hogy támogassa azt az államot, amely fehérfoszfor lövedékkel támad polgári személyekre, ugyanebbe a csapdába esik. Amikor lelkesen támogat egy súlyos bűncselekményt, meg van rémülve attól a gondolattól, hogy az a kegyetlenség, amit magában talál, megnyilvánulhat másokban. A diaszpórazsidó, aki támogatja Izraelt, valósággal megrémül attól a lehetőségtől, hogy az övéhez hasonló brutális szándék egy napon ellene is fordulhat. Ez az aggodalom az, amiről az antiszemitizmustól való félelem szól. Lényegében a kollektív cioncentrikus, törzsi könyörtelenség vetül ki másokra.

Atzmon mindebből azt a következtetést vonja le, ami első hallásra igen meglepő: nincs izraeli–palesztinai konfliktus. Amit látunk, az egy ördögi kör, amelyben az izraeliek és támogatóik be vannak zárva, amely a bosszúállás elszigetelt tűzgolyójává válik, amelyet egyfajta belső agresszió robbanóanyaga táplál. Ennek a jelentése meglehetősen árulkodó. Minthogy a palesztinok katonailag nem tudnak szembeszállni az izraeli agresszióval és annak pusztító erejével, ezért jogosan érvelünk úgy, hogy nincs izraeli–palesztinai konfliktus. Ami van, az izraeli pszichózis, amelyben az izraeliek a saját kegyetlenségük által okozott szorongás miatt szenvednek. Az izraeliek, akiket korunk nácijainak tekintenek, arra vannak ítélve, hogy mindenkiben nácit lássanak. Hasonló módon nem létezik növekvő antiszemitizmus sem. A diaszpórában élő cionista zsidó egyszerűen meg van fosztva attól a lehetőségtől, hogy valakire ne úgy tekintsen, mint aki hozzá hasonlóan erkölcsileg korruptnak és könyörtelennek bizonyult. Röviden: az izraeli politika és a cionista lobbizás nem tekinthető kevesebbnek, mint egy halálos cioncentrikus kollektív paranoiának, amely a teljes elmebaj szélére sodródott – vonja le a következtetést Atzmon.

A nem vallásos Atzmon ezután Jézus küldetésére tér rá írásában. Ő volt az, aki az izraeliekben élő pszichózist úgy azonosította, mint „küzdelmet a bennük lévő rettegés ellen”. Jézus tanítása készítette elő az utat a nyugati univerzális erkölcs létrejöttéhez. A modern politikai ideológusok keresztény szempontból fogalmazták meg nézeteiket. Marxnak az egyenlőség vonatkozásában megfogalmazott normatív követelményét úgy is tekinthetjük, mint Jézus testvériségre vonatkozó eszméjének szekuláris újrafogalmazását. Ugyanakkor egyetlen politikai ideológiának sem sikerült magába olvasztania Jézus kegyelemre és megbocsátásra vonatkozó legmélyebb tanítását. A békét elsősorban magunkban találhatjuk meg. Míg az izraeliek és neokonzervatív ikertestvéreik elrettentéssel akarják elérni a békét, az igazi béke csak a bennünk lévő harmónia révén érhető el. Atzmon azt sugallja, hogy szeretni a szomszédodat azt jelenti: szereted azt a benned lévő érzést, hogy szereted a szomszédodat.

Egy izraelinél pontosan az ellenkezője a helyzet. Időről időre sikerül bebizonyítaniuk, hogy valójában azért szeretik önmagukat, mert gyűlölik a szomszédjaikat. Szeretik önmagukat, amiért mindenki mást gyűlölnek. Szinte mindent gyűlölnek: a szomszédot, az arabot, Hugo Chavezt, a németet, az iszlámot, a gojt, a disznóhúst, a pápát, a palesztint, az egyházat, Jézust, a Hamaszt, a tintahalat és Iránt. Elég valamit megnevezni, és ő máris utálja. Erre mondhatjuk azt, hogy fárasztó lehet ennyi mindent gyűlölni és utálni, kivéve, ha örömöt okoz. Atzmon le is vonja a következtetést, hogy egy izraeli örömöt okozó alapelvét így is megfogalmazhatjuk: folyamatosan törekszik a gyűlölködésből adódó gyönyör érzésére, miközben másoknak fájdalmat okoz.

